Aktivis alam sekitar syak naib bupati mati dibunuh atas pesawat

Ketika Naib Bupati Kepulauan Sangihe, Helmud Hontong dalam perjalanan pulang dengan menaiki pesawat dari Denpasar, Bali ke Makassar di Sulawesi Selatan minggu lalu, beliau dalam keadaan sihat.

Beliau dilaporkan dalam perjalanan pulang ke gugusan pulau terpencil di wilayah Sulawesi Utara, setelah mengadakan perjumpaan dengan beberapa bupati tempatan lain.

Namun tidak sampai sejam berada dalam penerbangan Lion Air yang dijadual mengambil masa 90 minit itu, Helmud mengadu berasa pening dan hendak pengsan.

Beliau kemudian mula batuk dengan teruk sehingga darah keluar dari mulut dan hidungnya. Helmud, 58 tahun kemudian disahkan meninggal dunia sebaik pesawat itu mendarat di Makassar.

Kejadian itu mencetuskan keributan di Indonesia apabila kumpulan alam sekitar dan suruhanjaya hak asasi manusia menggesa siasatan telus dan terperinci dijalankan terhadap kematian misteri Helmud.

Di media, beberapa pemerhati membuat spekulasi bahawa Helmud mungkin menjadi sasaran pihak tertentu, dengan menggambarkan pola kekerasan yang biasa dialami mereka yang memperjuangkan isu alam sekitar di Indonesia.

Pengarah Amnesty Indonesia Usman Hamid berkata beliau telah menggerakkan aktivis kanan untuk menggesa bedah siasat dilakukan sepenuhnya secara telus.

“Dalam beberapa tahun terakhir, ada peningkatan tahap ancaman terhadap mereka yang bekerja dalam lingkungan isu alam sekitar dan tanah.

“Cara Helmud meninggal dunia mengingatkan saya kepada Munir, rakan aktivis hak asasi manusia yang diracun di dalam pesawat,” kata Usman merujuk kepada Munir Said Thalib.

Munir, salah seorang aktivis hak asasi manusia dan alam sekitar yang terkenal di Indonesia diracun menggunakan bahan arsenik dan meninggal dunia di atas pesawat Garuda yang dalam perjalanan dari Jakarta ke Amsterdam pada 2004.

Bekas juruterbang pesawat Pollycarpus Budihari Priyanto didapati bersalah membunuh Munir pada 2005, namun sejak sabitan kesnya itu dibatalkan, muncul dakwaan bahawa wujud konspirasi pihak tertentu.

Helmud sebelum ini menentang konsesi 42,000 lombong emas yang diberikan kerajaan Indonesia kepada firma PT Tambang Mas Sangihe, yang 70 peratus sahamnya dimiliki firma Kanada, Baru Gold.

Pada 28 April lalu, Helmud menghantar surat kepada Kementerian Tenaga dan Sumber Asli Indonesia menggesa permit operasi lombong emas itu dibatalkan kerana memusnahkan alam sekitar.

Kabupaten Kepulauan Sangihe, di utara Indonesia dihuni sekitar 140,000 penduduk. Oleh kerana lanskapnya banyak gunung berapi dan pergunungan, tanah di kepulauan itu dikatakan sangat subur dan kawasan ini juga menikmati industri perikanan yang kukuh.

Perlombongan mineral dan arang batu juga merupakan industri yang signifikan di Indonesia dan menurut Biro Perangkaan Nasional Indonesia, ia menyumbang lebih 16 bilion rupiah (AS$1.1 juta) kepada ekonomi pada 2017.

Keadaan itu menyebabkan pertembungan antara agenda mengeksploitasi sumber semula jadi dan risiko bahawa projek yang dijalankan memberi kesan kepada populasi penduduk dan alam sekitar.

Polis Sulawesi Utara berkata berdasarkan hasil ujian toksikologi awal, penyebab kematian Helmud bukan kerana racun seperti yang disangka beberapa pihak, tetapi komplikasi penyakit kronik.

Bagaimanapun, hasil autopsi penuh belum selesai.

Aktivis Greenpeace Indonesia Ariefsyah Nasution pula tidak menafikan usaha untuk menutup mulut penduduk dan aktivis yang menentang kegiatan industri perlombongan atau industri yang mengeksploitasi sumber semula jadi, adalah amalan biasa dan semakin banyak dilakukan oleh syarikat dan sekutu mereka.

Beliau merujuk kepada aktivid anti melombong, Salim Kancil yang dipukul hingga mati di Jawa Timur pada 2015, sambil menyatakan perbuatan dengan cara demikian kerap dilakukan pihak ketiga, menyebabkan bukti untuk mengaitkannya dengan syarikat perlombongan adalah sedikit. – Agensi


Covid-19: Sembilan lagi kematian semalam, 367 kes baharu dicatat

Sembilan lagi pesakit meninggal dunia akibat komplikasi Covid-19 dalam tempoh 24 jam semalam (Rabu, 11 Januari 2023), sama seperti yang direkodkan pada Selasa, menurut data Kementerian Kesihatan (KKM) yang dikemas kini tengah malam tadi.

Daripada jumlah itu satu kes kematian dicatat di luar fasiliti kesihatan atau ‘brought in death’ (BID) melibatkan Melaka.

KKM memaklumkan Selangor mencatat jumlah kematian tertinggi akibat Covid-19 semalam apabila merekodkan empat kes, diikuti masing-masing dua di Melaka dan Kuala Lumpur, serta satu di Johor.

Jumlah itu menjadikan kumulatif kematian sejak 17 Mac 2020 di seluruh negara bertambah menjadi 36,901 mangsa, termasuk 7,859 kes BID.

Sementara itu, menurut laman sesawang KKMNOW, jangkitan baharu virus SARS-CoV-2 dalam tempoh 24 jam semalam, turun kepada 367 kes, berbanding 380 yang direkodkan pada Selasa.

Daripada jumlah jangkitan baharu semalam, 238 kes melibatkan individu yang telah menerima suntikan vaksin dos penggalak, diikuti 70 (individu yang lengkap divaksinasi); tiga kes melibatkan individu belum lengkap divaksinasi; dan 56 kes (individu tidak divaksinasi).

Jangkitan semalam turut melibatkan 43 kanak-kanak, meningkat mendadak berbanding 25 yang dicatat pada Selasa.

Jumlah terbaharu itu menjadikan kumulatif positif sejak 25 Januari 2020 sebanyak 5,031,443 dengan 4,983,170 pesakit telah sembuh, termasuk 398 yang pulih semalam.

KKM juga memaklumkan sehingga semalam 11,372 kes masih aktif, turun sedikit berbanding 11,412 yang dilaporkan pada Selasa, manakala 10,846 pesakit masih menjalani kuarantin di rumah, meningkat berbanding 10,844 pada Selasa. Tiada pesakit yang ditempatkan di PKRC.

Menurut KKM, jumlah pesakit yang menerima rawatan di hospital turun lagi kepada 502 kes, berbanding 542 yang dicatat pada Selasa.

Seramai 24 pesakit dimasukkan ke unit rawatan rapi, turun berbanding 26 yang dicatat pada Selasa, dengan 12 daripadanya memerlukan alat bantuan pernafasan (11pada Selasa).

Berikut adalah pecahan kes baharu semalam mengikut negeri dan wilayah, serta kumulatif kes positif:


PRU-15: Perutusan Khas Muhyiddin

Assalamualaikum wbt, salam sejahtera. Apa khabar semua?

1.Pertama sekali, saya ingin memanjatkan rasa syukur ke hadrat Illahi, kerana dengan izin dan limpah kurnianya, musim kempen Pilihan Raya Umum ke-15 (PRU-15) ini telah berjalan dengan lancar sekali.

Alhamdulillah, sambutan yang diberikan dan sokongan yang dizahirkan oleh rakyat Malaysia kepada calon-calon Perikatan Nasional di seluruh negara amat memberangsangkan. Maklumlah,sebagai sebuah gabungan politik yang baharu, banyak cabaran yang kita perlu hadapi.

Saya amat tersentuh dan terharu melihat rakyat Malaysia menerima perjuangan saya dan pemimpin-pemimpin Perikatan Nasional lain pelopori. Dari Perlis hingga ke Sabah, gelombang sokongan yang diberikan kepada Perikatan Nasional amat luar biasa sekali.

Anak anak muda, mahasiswa universiti, warga emas, kaum wanita, penjawat awam, barisan hadapan kesihatan, barisan hadapan keselamatan, golongan professional, agamawan, pengusaha warung, pemandu lori, rider Grab dan Foodpanda, peneroka FELDA, peniaga kecil, penjaja dan freelancers ekonomi gig, di bandar, di desa dan di pinggiran bandar datang berduyun-duyun menzahirkan sokongan. Ada mereka yang datang membawa anak anak kecil, datang untuk menunjukkan sokongan. Jelas inilah keazaman rakyat Malaysia bangkit untuk memastikan sebuah kerajaan prihatin, bersih dan stabil dapat ditubuhkan.

Saudari saudari rakyat Malaysia yang saya kasihi sekalian,

PRU-15 ini merupakan medan pertempuran yang amat sengit sekali. Penyertaan parti lama dan baharu, serta calon-calon bebas bermakna rakyat Malaysia disajikan dengan pelbagai pilihan.

Namun, pilihlah dengan betul. Pilihlah parti yang telah membuktikan dalam masa yang singkat, bahawa ia adalah satu wadah perjuangan yang mendengar denyut nadi rakyat, yang menjulang aspirasi dan cita-cita rakyat. Tolak parti yang tidak mementingkan integriti, tolak parti yang membudayakan rasuah, tolak parti yang tidak mampu menunaikan janji.

Dalam sesi sesi bersama rakyat, ada yang bertanya kepada saya. Mengapa kita perlu memilih Perikatan Nasional? Saya sering menjawab pilihlah Perikatan Nasional kerana ia adalah parti yang telah mengarusperdanakan agenda prihatin dalam Kerajaan, mengutamakan rakyat dan tidak putus putus membantu rakyat. Dari memberi bantuan tunai ke bakul makanan, subsidi upah ke moratorium, memastikan aksinasi diberi kepada semua secepat mungkin, telah Kerajaan PN lakukan dan buktikan ketika mentadbir di era pandemik. Kerajaan PN ikhlas membantu mengemudi negara dan membantu semua rakyat Malaysia tanpa mengira kaum, agama dan latar belakang.

Kedua pilihlah Perikatan Nasional untul membentuk Kerajaan yang bersih, dipimpin pemimpin yang berintegriti dan berlaku adil kepada semua. Semestinya, kerajaan yang bersih akan memastikan rasuah ditolak, ketirisan ditampal supaya setiap ringgit dan sen duit rakyat dijaga dengan penuh amanah dan dibelanjakan untuk kepentingan rakyat

Ketiga, kerajaan yang stabil dapat dijana melalui keharmonian politik parti yang memerintah. Di dalam Perikatan Nasional kami hormat menghormati antara satu sama lain, tiada istilah buli membuli, kami setiakawan dan bekerjasama ke arah kebaikan Malaysia. Kestabilan yang dijamin melalui politik yang harmonis inilah yang akan menjamin kestabilan kerajaan PN dan membolehkan kita mentadbir dengan efektif dan inklusif apabila mendapat mandat daripada rakyat insyaAllah. Kestabilan inilah yang akan menjana pertumbuhan ekonomi dengan meningkatkan keyakinan pelabur di dalam dan luar negara untuk terus melabur dan merancakkan ekonomi Malaysia.

Saudara saudari rakyat Malaysia yang saya hormati sekalian,

Pandemik Covid-19 telah membuktikan bahawa kita mampu bersatu padu untuk menghadapi ancaman kepada negara. Seperti yang telah saya tekankan sebelum ini, kesan pandemik berbeza kepada setiap rakyat Malaysia. Saya menginsafi hakikat lebih 36,000 terkorban akibat pandemik ini dan jutaan lagi yang pernah dijangkiti. Kita sedekahkan bacaan Alfatihah untuk mereka yang terkorban dan doa saya juga buat kesejahteraan semua rakyat Malaysia yang telah dijangkiti virus Covid-19 termasuk saya dan keluarga.

Namun syukur ke hadrat Ilahi berkat usaha kita semua program vaksinasi terbesar dalam sejarah Malaysia, Program Immunisasi Covid-19 Kebangsaan (PICK) dan PIKAS untuk pekerja sektor swasta telah berjaya kita laksanakan. Berkat usaha kerajaan yang saya pimpin ketika itu, kita telah bersama sama keluar dari pandemik ini melalui Pelan Pemulihan Negara yang membawa negeri-negeri dalam Malaysia ini bergerak keluar dari pandemik dengan selamat dan teratur melalui 4 fasa mengikut 3 nilai ambang iaitu bilangan kes, kapasiti hospital dan kadar vaksinasi.

Kejayaan kita membekalkan vaksinasi dengan kadar segera, telah menyelamatkan jutaan nyawa rakyat Malaysia. Terima kasih tidak terhingga saya kepada barisan hadapan kesihatan dan keselamatan yang membantu memastikan jutaan rakyat Malaysia selamat. Lapan pakej bantuan yang kita salurkan bernilai lebih RM530 billion termasuk lebih RM20 billion untuk bantuan tunai yang membantu lebih 10 juta rakyat Malaysia, hampir RM15 billion untuk subsidi upah, lebih RM6 billion untuk Geran Khas Prihatin untuk peniaga kecil. Semua ini dilakukan untuk melindungi ekonomi kita daripada lingkup. Setiap kali kita tutup kita bantu. Strategi ini sememangnya tepat kerana buktiknya kita lihat sekarang, apabila sektor ekonomi dibuka semula dan aktiviti ekonomi kembali rancak, pertumbuhan ekonomi Malaysia mencatatkan perkembangan positif.

Sewaktu saya menjadi Perdana Menteri, banyak keputusan yang sukar telah diambil. Saya dihina, dikeji dan dicaci, tidak mengapa. Setiap satu keputusan yang saya ambil dikaji dengan teliti, mengambil kira pandangan pakar, baik kesihatan mahupun ekonomi, serta bersama sama pemimpin negeri dan rentas parti. Semua dibuat berdasarkan data dan sains, dan keputusan bersama demi kebaikan negara dan rakyat Malaysia.

Saudara saudari rakyat Malaysia yang saya muliakan sekalian,

Kita harus bergerak ke hadapan. Pemulihan ekonomi yang tidak sekata, menyebabkan ramai yang tidak menikmati sepenuhnya angka-angka pertumbuhan sukuan ekonomi negara yang positif. Hampir 70 peratus rakyat Malaysia berada dalam kategori ‘vulnerable’ dari segi ekonomi hari ini. Jika mengikut takrifan B40 terdahulu kini sudah melebar menjadi B61. Tekanan inflasi dan kejatuhan mata wang ringgit mencengkam ekonomi rakyat. Ramai dari kalangan rakyat Malaysia yang terpaksa mengikat perut, makan sekali sehari untuk memastikan anak anak mampu makan dan tidak berlapar, supaya lampin dan susu mampu dibeli, tambang bas sekolah mampu dibayar dan sewa rumah mampu dilunaskan.

Tekanan kos sara hidup terutamanya di kawasan bandar ini bukan sahaja mendatangkan beban kewangan tetapi juga beban kesihatan termasuk kesihatan mental. Wang simpanan sudah kehabisan, wang KWSP telah dikorek dan diguna ketika pandemik, terhimpit pula dengan kos sara hidup yang melambung naik. Kadar kenaikan gaji dan gaji juga di paras rendah dan tidak mampu menampung kenaikan harga barang.Apatalah lagi cabaran ekonomi global tahun 2023 diramalkan tidak menentu dan kemelesetan hampir menjadi satu kepastian. Ini akan memberi kesan yang negarif kepada ekonomi negara.

Menginsafi dan memahami hakikat ini, kami di Perikatan Nasional telah membuat tawaran melalui manifesto PN BEST untuk membantu melakar visi kehidupan yang seimbang dari segi tuntutan ekonomi dan kesejahteraan rakyat.

Dalam tawaran PN Best, semua rakyat Malaysia akan menikmati manfaat daripada kerajaan yang prihatin, bersih dan stabil. Tiada golongan yang terkecuali. Kita telah membuat 234 tawaran melalui 12 tunjang utama dan 30 pendekatan yang realistik, inklusif dan praktikal. Di sini saya ingin menyuntuh beberapa contoh tawaran kepada golongangolongan tertentu.

Misalnya, bagi anak muda, terdapat 21 tawaran yang telah kita tawarkan, antaranya mencipta satu juta peluang pekerjaan berpendapatan tinggi, diskaun 25 peratus kepada bayaran PTPTN buat mereka yang mendapat kelas kedua atas di peringkat ijazah sarjana muda, pembiayaan rumah tanpa faedah bagi keluarga muda dan bantuan awal pengajian RM1,000 kepada semua pelajar baru mendaftar di IPT, untuk memastikan mereka yang layak tidak tercicir dan terlepas peluang melanjutkan pelajaran kerana masalah kewangan. Semua tawaran untuk anak muda ini bertujuan untuk memastikan beban kewangan anak muda di Malaysia boleh dikurangkan dan anak muda mampu membina kehidupan yang selesa dan bermaruah.

Untuk golongan wanita pula, jika diberi mandat, Kerajaan Perikatan Nasional akan fokus dalam membina masa hadapan yang lebih baik dengan meningkatkan keupayaan dan mensaksamakan peluang dan meningkatkan kemampuan membina kerjaya. Ini soal kehidupan yang bermaruah dan lebih baik. Contohnya, meningkatkan 30% penyertaan wanita dalam jawatan utama, penglibatan wanita dalam industri, peluang penyertaan latihan skilling dan reskilling dipertingkat. Fokus kedua adalah membantu golongan wanita menjana pendapatan dan menjana kemakmuran keluarga, termasuk tawaran seperti pinjaman tanpa faedah sehingga RM20,000 untuk wanita yang mahu menceburkan diri dalam keusahawanan dan pelepasan cukai pendapatan tambahan RM1,000. Fokus ketiga adalah membantu wanita untuk memastikan mereka mampu menjalankan amanah mereka sebagai tonggak keluarga dan mempunyai pilihan untuk mengembangkan kerjaya. Kita bantu golongan wanita supaya tidak berada dalam dilema antara kerjaya dan keluarga. Contoh tawaran PN Best adalah Skim Pelindungan Suri Rumah, Sistem Sokongan Wanita Bekerja termasuk memperbanyakkan kemudahan taska di tempat kerja untuk penjagaan anak, memperkenalkan Kad Kasih Ibu dan memberikan Pek Permulaan Penjagaan Ibu dan Anak.

Apabila bercakap soal wanita, bukan sahaja tawaran malah banyak yang telah kita lakukan sewaktu menjadi kerajaan, bukan sahaja dari segi bantuan tetapi juga dari segi dasar untuk melindungi dan mengangkat martabat wanita.

Bagi mereka di luar bandar, terutamanya di skim Felda di seluruh negara, dimana Kerajaan Perikatan Nasional di bawah pentadbiran saya dahulu telah melupuskan lebih RM8.3 bilion hutang peneroka FELDA. Kerajaan PN juga telah berjaya mengumpul dana melalui penerbitan sukuk bernilai RM9.9 bilion untuk memulihkan FELDA. Apa yang kita telah lakukan untuk Felda ini menunjuk ilitizam politik kuat Kerajaan PN untuk memastikan kesejahteraan warga FELDA terbela. Warga Felda juga telah menikmati perumahan Generasi Baharu FELDA yang telah terbengkalai pada tahap 70 peratus. Dalam menggerak ke hadapan, jika kembali mentadbir, Kerajaan Perikatan Nasional akan terus memperkasakan warga FELDA melalui Wawasan FELDA Baru bagi menjamin masa depan yang lebih baik dengan mewujudkan peluang ekonomi baharu, meningkatkan peluang keusahawanan, meningkatkan infrastruktur asas termasuk liputan internet dan rumah milik.

Saudara saudari rakyat Malaysia yang saya kasihi sekalian,

Ini hanya sebahagian daripada tawaran PN Best yang saya rasa anda sudah tahu dan baca. Seperti yang saya umumkan ketika melancarkan Tawaran PN Best ini, saya mendengar rintihan dan komen rakan rakan di media sosial dan di lapangan yang meminta kerajaan mempertimbangkan pengeluaran bersasar KWSP. Jika ditakdirkan membentuk kerajaan, kita akan melaksanakan sebaik mungkin permintaan ini. Saya faham ini duit saudara-saudari untuk simpanan masa hadapan, namun saya juga sedar keadaan ekonomi sekarang di mana golongan rentan semakin meningkat bermakna mereka memerlukan lebih banyak sokongan. Kerajaan Perikatan Nasional akan terus membantu rakyat terkesan melalui penyelenggaraan semula sistem e-kasih dan memperkuatkan sistem jaringan keselamatan sosial negara, tetapi apakah guna kuasa yang ada jika kita tidak boleh bantu mempertimbangkan tuntutan rakyat yang susah dengan penuh bertanggungjawab? Kita perlu dengar denyut nadi rakyat tetapi pada yang sama terus bertanggungjawab dengan langkah yang teratur dan di luar kotak untuk memastikan kelangsungan hidup mereka tidak terjejas. Jika ditakdirkan menang juga, Kerajaan PN akan memperjuangkan moratorium pinjaman buat peniaga kecil supaya mereka tidak gulung tikar.

Langkah-langkah menyelamatkan ekonomi kita tidak terhenti di sini. Kita perlu membawa ekonomi Malaysia ke satu tahap yang lebih maju dan makmur. Untuk itu, strategi ekonomi Malaysia di bawah Perikatan Nasional akan menumpukan kepada mencipta peluang pekerjaan dengan gaji yang setimpal dan meningkat. It is not just about JOBS, JOBS, JOBS but Jobs with decent and growing wages. Untuk itu kita memerlukan pelaburan dan pengaplikasian teknologi untuk menambah nilai industri kita supaya kita berada di dalam rantaian bekalan global yang lebih lumayan dan mampu membayar gaji yang tinggi. Aplikasi digital juga harus digunapakai supaya produktiviti tenaga kerja Malaysia mampu ditingkatkan dan ini menjamin gaji juga meningkat.
Dengan Kerajaan yang bersih dan stabil, pelabur domestik dan antarabangsa akan terus melabur di Malaysia terutamanya di dalam sektor sektor strategik yang akan dikenal pasti dan dimajukan seperti pertanian, di mana pelaburan yang mengutamakan aplikasi teknologi tinggi akan diberi keutamaan. Ini bukan sahaja akan mencipta peluang pekerjaan untuk rakyat tempatan tetapi juga memastikan keselamatan makanan dan kedaulatan makanan kita terpelihara. Dengan strategi ini bukan sahaja rakyat Malaysia mempunyai bekalan makanan yang mencukupi dan petani, nelayan kita terus berkembang pendapatannya, tetapi kita juga akan mengawal kos tinggi harga barang dan sekaligus mengurangkan kebergantungan import barang makanan yang terdedah dengan turun naik kadar matawang dollar Amerika misalnya.

Saudara-saudari rakyat Malaysia yang saya hormati sekalian,

Saya sudah menyentuh sedikit sebanyak visi ekonomi Kerajaan Perikatan Nasional dan apa yang akan kita lakukan jika diberi mandat oleh rakyat. Namun ingin saya tekankan, Kerajaan Perikatan Nasional akan memastikan pentadbiran dan dasar-dasar kami bersifat inklusif. Malaysia adalah milik rakyatnya yang berbilangan kaum dan agama, dan bukan milik mana mana pemimpin atau parti politik yang berkuasa.

Walaupun banyak tohmahan dan fitnah yang dilemparkan kepada Perikatan Nasional ketika berkempen oleh musuh-musuh politik kami, dan beberapa pernyataan disalah erti dalam kehangatan berkempen, saya ingin menegaskan sekali lagi komitmen kami menjunjung tinggi Perlembagaan Negara dan berpegang teguh kepada prinsip Rukun Negara sebagai panduan dalam memastikan hak semua yang tidak mengira bangsa dan agama terus terpelihara.

Ketika pentadbiran Kerajaan Perikatan Nasional di bawah pimpinan saya, dasar-dasar kerajaan pada ketika itu tidak mengira kaum dan agama. Lihat sahajalah program vaksinasi, bantuan tunai dan subsidi upah yang diberikan kerajaan. Adil untuk semua berdasarkan keperluan dan tidak bersandarkan warna kulit mahupun negeri. Lihat sahaja dalam isu royalti minyak, kita berlaku adil kepada semua. On this matter, I believe action speaks louder than words. Kerajaan Perikatan Nasional akan terus bersifat inklusif, membantu rakyat yang memerlukan, di mana sahaja mereka berada, bukan sahaja di Semenanjung Malaysia tetapi juga mereka di Sabah dan Sarawak.

Berbaki berapa jam sahaja tempoh kempen PRU-15, saya ingin merakamkan penghargaan dan setinggi tinggi terima kasih kepada semua penjawat awam yang membantu dalam mengendalikan pilihanraya kali ini. Terima kasih kepada petugas SPR, kepada petugas keselamatan dan kepada sukaralewan yang bertugas sepanjang tempoh ini.

Ingat, pilihan di tangan anda. Keluar mengundi awal ajak rakan-rakan, abang, kakak, ibu dan ayah, jiran tetangga untuk keluar mengundi awal. Semak pusat mengundi anda dan jangan lupa bawa kad pengenalan. Kuasa ada di tangan anda. Buatlah pilihan yang terbaik.

Jangan termakan janji janji yang ditabur saudagar mimpi dan mereka yang tidak mementingkan integriti. Kembalikan Malaysia kepada satu sistem masyarakat yang menjunjung tinggi nilai nilai murni. Mari kita mulakan proses pembersihan negara daripada gejala rasuah. Let us stand up and say, enough is enough.

Rakyat kini punya pilihan yang lebih baik. Pilihan itu adalah Perikatan Nasional. Yakin dan percaya bahawa kita boleh mebtadbir dan membawa Malaysia ke satu tahap yang lebih tinggi, yang lebih cemerlang, yang lebih maju, aman dan makmur. Semua ini bermula dengan undi daripada anda semua.

Bismillahirahmanirrahim,

Alhamdulillahi rabbil alamin hamdan yuwafi ni’amahu wa yukafi’u mazidah,
Ya rabbana lakal hamdu kama yambaghi lijalali wajhika wa ‘azimi sultonik,
Ya Allah, Ya Rahman, Ya Rahim
Kami bermunajat kepada-Mu Ya Allah
Kami bermohon kepada-Mu agar Engkau satukan lah hati-hati kami,
Lindungilah kami dan rahmatilah perjuangan kami.
Berikanlah kekuatan kepada kami,
Hamba-hamba-Mu yang lemah ini,
Untuk berjuang menegakkan kebenaran,
Menentang kemungkaran, rasuah dan penyelewengan,
dan Menghadapi segala dugaan,
Dengan hati yang sabar dan jiwa yang tenang,
Mudah-mudahan dengan tekad kami mencegah kemungkaran,
Dan menyeru ke arah kebaikan,
Engkau kurniakan kepada kami kekuatan iman.
Ya Allah Ya Rahman Ya Rahim
Engkau rahmatilah seluruh rakyat Malaysia,
Engkau lindungilah negara kami dan kedaulatannya,
Engkau kurniakanlah segala kebaikan kepada kami semua,
Engkau jauhilah kami dari segala mara bahaya dan fitnah dunia.
Ya Allah Ya Rahman Ya Rahim
Kami telah berusaha sehabis daya,
Untuk menyelamatkan negara tercinta,
Daripada cengkaman golongan kleptokrat yang hubbu al-dunia,
Dan kezaliman golongan yang mengabaikan agama.
Namun kami ini hanya insan-insan yang kerdil ya Allah,
Yang bergantung harap kepada ihsan dan inayah-Mu ya Allah.
Engkau lah yang Maha Kuasa,
Yang memberikan kuasa kepada orang yang Engkau kehendaki,
Yang menarik kekuasaan daripada orang yang Engkau kehendaki.
Maka dengan kekuasaan-Mu yang Maha Esa ini ya Allah,
Engkau berikanlah kemenangan kepada Perikatan Nasional dalam Pilihan Raya Umum ke-15,
Semoga dengan kemenangan ini kami dapat mewujudkan sebuah kerajaan yang prihatin, bersih dan stabil,
Supaya negara Malaysia yang tercinta ini terus terpelihara,
Supaya rakyatnya hidup aman, makmur dan sejahtera,
Terus maju dan terus berjaya.
Ya Allah Ya Rahman Ya Rahim
Kabulkanlah doa permintaan ikhlas dari hati-hati kami yang sentiasa berserah kepada-Mu ya Allah,
Rayuan ikhlas hamba-hamba-Mu yang lemah ini,
Yang bernaung hanya pada rahmat-Mu,
Ya Rahman, Ya Aziz, Ya Rahim.
Rabbana atina fiddunia hasanah,
Wa fil akhirati hasanah,
Wa qina azabannar.
Amin, Amin Ya Rabbal Alamin.

Do what is right. Undilah Perikatan Nasional. Pilihan tepat yang prihatin, bersih dan stabil. Selamat mengundi dan semoga kemenangan milik kita bersama, rakyat Malaysia, insyaAllah. May the sum of all our efforts contribute to this meaningful victory for Malaysia.

Sekian, wabillahitaufik walhidayah, Wassalamualikum wbt, terima kasih rakyat Malaysia!

Tan Sri Muhyiddin Yassin
Pengerusi Perikatan Nasional


Najib suruh saya pulang setelah minta Jho Low didakwa: Saksi

Pemilik The Edge, Tong Kooi Ong hari ini (16 November 2022) berkata Datuk Seri Najib Razak telah menunjukkan kepadanya pintu di rumahnya apabila beliau menggesa ahli perniagaan dalam buruan Low Taek Jho atau Jho Low, didakwa atas kecurian besar-besaran dana 1Malaysia Development Berhad (1MDB).

Tong berkata demikian ketika memberi keterangan sebagai saksi pendakwaan ke-43 dalam perbicaraan, di mana Najib menghadapi 25 pertuduhan berhubung penyelewengan RM2.28 bilion dana 1MDB yang didakwa telah memasuki akaun bank peribadinya.

The Edge telah menerbitkan banyak artikel mengenai 1MDB ketika Najib menjadi Perdana Menteri, yang menurut Tong telah membuatkan di Pejabat Perdana Menteri kecewa.

Tong berkata pada Mac 2015 beliau pergi ke kediaman peribadi Najib di Taman Duta, di mana beliau menjelaskan bukti yang menunjukkan bahawa 1MDB telah menjalin usahasama dengan sebuah syarikat yang sebenarnya bukan milik Arab Saudi.

Menurutnya syarikat itu juga tidak memiliki aset dan 1MDB tidak sepatutnya menyuntik dana ke dalam usahasama itu.

“Saya juga pada asasnya menjelaskan kepada Datuk Seri Najib bahawa wang AS$1 bilion yang disuntik 1MDB ke dalam PetroSaudi, AS$700 juta daripadanya pergi ke syarikat bernama Good Star. Pada dasarnya saya menjelaskan kepada Datuk Seri Najib bahawa Good Star sebenarnya milik Jho Low ,” katanya menurut MalayMail.

“Saya memberitahunya, Jho Low adalah orang sebenar yang memutuskan keputusan yang dibuat dalam 1MDB. Saya juga memberitahunya Shahrol (Datuk Shahrol Azral Ibrahim), yang walaupun menjadi Ketua Pegawai Eksekutif 1MDB, tidak pernah membuat sebarang keputusan.

“Da menerima arahan daripada Jho Low, dan dalam konteks ini Jho Low adalah pemilik Good Star,” katanya dii hadapan Hakim Datuk Collin Lawrence Sequerah.

Ditanya Ketua Pendakwa Raya Datuk Seri Gopal Sri Ram sama ada beliau telah mencadangkan apa yang patut dilakukan terhadap Jho Low, Tong berkata:

“Ya, saya lakukan, maksud saya, Datuk Seri Najib sentiasa kawan, saya melihatnya sebagai seorang kawan. Saya memberitahunya bahawa Jho Low telah melakukan apa yang salah dan harus disiasat serta didakwa.”

Ditanya apakah kesalahan yang didakwa dilakukan Jho Low, Tong berkata: “Nah, dia mencuri AS$700 juta.”

Sri Ram: Bila anda beritahu Datuk Seri Najib, apakah reaksinya?

Tong: Selepas saya memberitahu Datuk Seri Najib bahawa Jho Low perlu bertanggungjawab dan didakwa, dia berdiri, dia pergi ke pintu, dia membuka pintu untuk saya pergi.

Sri Ram: Dan adakah anda pergi?

Tong berkata, “Ya, sudah tentu”.

Pihak pendakwaan sebelum ini berkata bahawa wang daripada 1MDB telah diselewengkan dalam empat fasa berasingan dan ini menyebabkan lebih RM2.28 bilion dimasukkan ke akaun Najib.

Empat fasa itu didakwa berkaitan dengan empat pertuduhan salah guna kuasa yang dihadapi Najib di bawah undang-undang antirasuah dalam perbicaraan 1MDB ini.

Perbicaraan Najib di hadapan hakim Mahkamah Tinggi Datuk Collin Lawrence Sequerah bersambung.


Runding kerusi dengan PN dahulu, calon PM kemudiaan: MP PKR

Isu siapa yang akan jadi Perdana Menteri (PM) bukan keutamaan, kata Ahli Parlimen (MP) PKR, Hassan Abdul Karim.

MP Pasir Gudang itu berkata perkara yang lebih penting adalah memastikan Pakatan Harapan (PH) dan Perikatan Nasional (PN) dapat mencapai persefahaman berhubung isu pembahagian kerusi yang bakal ditandingi semasa pilihan raya umum ke-15 (PRU-15) nanti.

“Siapakah calon Perdana Menteri daripada PH dan PN boleh ditentukan selepas menang serta berjaya bentuk kerajaan campuran. Calon Perdana Menteri itu nanti biar Yang Dipertuan Agong tentukan, kita boleh tengok siapa yang layak dan parti yang mempunyai kerusi lebih banyak.

“Kalau PH sudah tentulah kita menamakan Ketua Pembangkang, Datuk Seri Anwar Ibrahim sebagai calon kita. Apa paling penting ketika ini adalah persetujuan untuk agihan kerusi antara PH dan PN,” katanya dipetik laporan Utusan Malaysia.

Jelasnya, selepas isu pembahagian kerusi dapat mencapai kesepakatan, soal calon PM tidak dibangkitkan sehingga menang PRU-15 dan PH atau PN masing-masing boleh merangka dasar termasuk manifesto pilihan raya berkenaan.

“Manifesto perlu realistik dan dapat menyelesaikan masalah rakyat ketika ini antaranya membabitkan isu ekonomi, menangani hutang negara, inflasi, kenaikan harga barang dan masalah ketiadaan pekerjaan.

“Manifesto ini mestilah ringkas dan mampu dilaksanakan, bukan retorik semata-mata. Ia dibantu golongan teknokrat, ahli ekonomi, pakar dan golongan profesional sebagai tawaran untuk jangka masa pendek yang boleh menampakkan hasilnya dalam tempoh lima tahun,” katanya lagi.

Terdahulu, Hassan juga mencadangkan agar PH dan PH memulakan rundingan kerusi sebagai langkah persediaan awal menghadapi PRU-15.

Hassan mahu kedua-dua blok berbincang secara baik bagi mencapai titik pertemuan untuk mengelak pertembungan sesama sendiri yang hanya akan merugikan mereka dan mengakibatkan UMNO yang dipenuhi pemimpin kluster mahkamah kembali berkuasa.

Hassan berkata pendekatan mudah boleh digunakan dalam rundingan kerusi antara kedua-dua blok iaitu dengan menghormati kerusi masing-masing yang dimenangi sebelum ini.

“Peraturan mudah boleh diguna pakai untuk berunding mengatur kerusi antara PH dan PN. Kawasan yang Parti Pribumi Bersatu Malaysia (Bersatu) menang dan bertanding dulu, PH hormati.

“Begitu juga kawasan yang PH menang dan bertanding dulu maka Bersatu dan PN perlu hormati. Mungkin 50 peratus pengagihan kerusi dapat diselesaikan, kemudian yang bermasalah 50 peratus lagi boleh bincang baik-baik,” katanya dalam satu kenyataan.


Adakah adil MP dipecat parti hanya sebab lawan Presiden? Soal Muhyiddin ketika perbahasan

Bekas Perdana Menteri Tan Sri Muhyiddin Yassin mengingatkan wakil rakyat berhubung pertimbangan yang wajar diberikan sama ada undang-undang yang akan diperkenalkan nanti adil atau sebaliknya.

Beliau mempersoalkan sama ada undang-undang itu baik untuk rakyat dan negara atau ia hanya memberikan kelebihan kepada pihak-pihak tertentu sahaja atas tujuan politik semata-mata.

“Apatah lagi rang undang-undang ini akan membatasi hak asasi kita semua sebagai seorang individu dan juga Ahli Parlimen (MP) yang dijamin oleh Perlembagaan.

“Justeru hujah-hujah yang dikemukakan oleh semua ahli-ahli yang berhormat di dewan yang mulia ini hendaklah diambil kira dengan penuh teliti sebelum rang undang-undang ini diluluskan,” katanya membahas Rang Undang-Undang (RUU) Perlembagaan (Pindaan) (No. 3) 2022 pada sidang khas Dewan Rakyat hari ini (11 April).

Muhyiddin turut bimbang sekiranya pindaan Perkara 10 Perlembagaan Persekutuan ini merangkumi maksud yang terlalu luas, maka ia boleh disalah guna di kemudian hari untuk menafikan hak dan kebebasan MP dan Ahli-ahli Dewan Undangan Negeri (ADUN) untuk menyatakan kebenaran dan mengambil pendirian dalam hal yang menyentuh kepentingan rakyat dan negara.

MP Pagoh itu berkata pindaan berkenaan akan memberikan kesan besar terhadap hak kebebasan berpersatuan bagi rakyat di negara ini yang selama ini dipertahankan dan dilindungi oleh Perlembagaan Persekutuan.

Menurutnya, sekatan ke atas hak kebebasan asasi ini hanya boleh dibuat oleh sebuah Akta Parlimen atas sebab keselamatan negara, ketenteraman awam dan moral.

“Tidak ada alasan lain yang boleh digunakan untuk menyekat hak kebebasan seorang wakil rakyat, sama ada untuk menubuhkan sebuah parti politik, menyertai parti politik, meninggalkan parti politik atau tidak menyertai mana-mana parti politik. Inilah duluan kes yang menjadi prinsip undang-undang yang diterima di negara kita.

“Namun jika dewan yang mulia ini meluluskan rang undang-undang pindaan perlembagaan yang dibentangkan pada hari ini maka hak kebebasan asasi untuk berpersatuan yang termaktub di dalam Perlembagaan Persekutuan selama ini akan disekat dengan sekatan-sekatan yang akan diperincikan dalam sebuah akta yang akan digubal kemudian,” katanya.

Muhyiddin juga berkata beliau tidak bersetuju seorang MP yang dipecat daripada parti ataupun meninggalkan parti atas sebab-sebab tertentu dikira sebagai lompat parti dan perlu mengosongkan kerusinya serta-merta.

“Ada banyak sebab seorang Ahli Parlimen dipecat daripada parti ataupun meninggalkan partinya. Ada yang dipecat kerana melanggar disiplin parti. Atau kerana dengan izin ‘cross the floor’ atau kerana menyatakan sesuatu yang hak tetapi tidak disenangi oleh pemimpin parti lalu dipecat dari partinya.

“Atau kerana partinya telah lari dari landasan prinsip perjuangannya yang sebenar serta memudaratkan rakyat dan negara,” katanya.

Muhyiddin berkata tidak ada ruang untuk MP itu mencabar keputusan parti di mahkamah kerana adanya ouster clause Seksyen 18c Akta Pertubuhan 1966. Rayuan hanya boleh dibuat kepada majlis tertinggi parti yang tentunya akan dikawal oleh pemimpin-pemimpin parti. Adakah ini adil?

“Saya fikir sekiranya inilah kedudukan undang-undang yang akan terpakai maka tidak akan ada Ahli Parlimen yang berani menegur pemimpin parti yang melakukan kesilapan.

“Dan juga (yang melakukan) kemungkaran, yang mengamalkan rasuah dan penyelewengan kerana bimbang akan dipecat dari parti dan seterusnya hilang kerusi Parlimen yang disandang,” katanya.


WHO tubuh pasukan baharu bongkar asal usul Covid-19

Pertubuhan Kesihatan Sedunia (WHO) memaklumkan, satu jawatankuasa baharu akan ditubuhkan bagi mencari penyelesaian terakhir untuk membongkar asal usul Covid-19.

Badan dunia itu akan mencalonkan 26 orang pakar untuk menganggotai pasukan itu dikenali sebagai Scientific Advisory Group on the Origins of Novel Pathogens (SAGO).

Sejak pertengahan Disember 2019, virus Covid-19 didakwa mula menular di bandar Wuhan, China walaupun terdapat persoalan di manakah pertama kali virus ini muncul masih belum jelas.

Selain itu, pasukan tersebut turut akan mengkaji sama ada virus itu berpunca daripada haiwan seperti didakwa sebelum ini sebelum tersebar kepada manusia di pasar Wuhan atau mungkin tersebar dari makmal.

Namun begitu, China menafikan teori penyebab tersebarnya virus daripada makmal itu.

Februari lalu, pasukan WHO sudah ditugaskan untuk membuat kajian dan menyelidik asal usul Covid-19 di China dan hasilnya melaporkan ia mungkin berpunca daripada kelawar.

Bagaimanapun, Ketua WHO, Tedros Adhanom Ghebreyesus mendakwa terdapat kekurangan data dan kekangan dari China yang mengurangkan ketepatan hasil ujian itu.

Ahli jawatankuasa SAGO dicadangkan untuk kajian baharu ini termasuk enam pakar yang pernah membuat kajian di China sebelum ini.

Persetujuan penubuhan jawatankuasa baharu ini diumumkan selepas China sedang bersiap sedia untuk menguji puluhan ribu sampel bank darah yang diambil ketika wabak itu menular.

Namun, Beijing mahu usaha pihak SAGO itu tidak dipolitikkan oleh pihak tertentu. – Agensi


Air naik di Sri Muda akibat longkang tersumbat: Bomba

Longkang tersumbat menjadi punca air bertakung di beberapa kawasan di Taman Sri Muda, Seksyen 25 di sini berikutan hujan lebat sejak 4 petang tadi.

Pengarah Jabatan Bomba dan Penyelamat (JBPM) Selangor Norazam Khamis berkata keadaan paras air yang naik itu bagaimanapun mulai surut kira-kira 5 petang tadi, menurut laporan Bernama.

“Tiada laporan (banjir) yang diterima, pihak Bomba dan Penyelamat Shah Alam juga turun ke lokasi berisiko tinggi untuk banjir bagi meninjau. Setakat ini tiada laporan pemindahan mangsa ke pusat pemindahan sementara (PPS),” katanya.

Berdasarkan tinjauan Bernama, keadaan terkini setakat 6 petang, keadaan rumah bersebelahan Sungai Klang di Jalan Masyhur 25/50 Taman Sri Muda Seksyen 25 di sini terkawal dan tiada siren amaran banjir kedengaran selepas hujan sejak 4 petang hingga kini.

Antara jalan utama seperti Persiaran Budiman serta Bulatan Budiman berhampiran kawasan jambatan di Taman Sri Muda Seksyen 25 yang terkesan teruk akibat banjir pada 19 Dis lepas masih dapat dilalui oleh kenderaan dan pihak polis kelihatan melakukan rondaan bagi memastikan keadaan selamat serta terkawal.

Beberapa penduduk Taman Sri Muda juga kelihatan mengambil langkah berjaga-jaga dengan meletakkan kenderaan mereka di atas jambatan tersebut.

Mengikut statistik polis, banjir yang bermula 18 Dis lepas merekodkan jumlah kematian tertinggi di Selangor iaitu 25 orang termasuk 12 orang di Taman Sri Muda.


Ada petanda parti komponen kerajaan campuran tak puas hati satu sama lain: Hadi

Kemungkinan kerajaan campuran Pakatan Harapan (PH)-UMNO akan tumbang adalah tidak mustahil boleh berlaku, kata Tan Sri Abdul Hadi Awang.

Presiden PAS itu berkata ia perubahan kerajaan bukan sesuatu yang tidak pernah berlaku dan pernah berlaku sebelum ini, malah mendakwa parti komponen dalam kerajaan campuran kini sudah timbul rasa tidak puas hati antara satu sama lain.

“Itu satu kenyataan politik dan biasa berlaku dalam politik, undi tidak percaya dan dapatkan SD (Akuan Bersumpah), penyokong kerajaan berpaling tadah itu berlaku.

“Kita melihat ada tanda-tanda yang menunjukkan dalam kerajaan campuran yang ada ini perasaan tidak puas hati bersama-sama komponen sendiri, ada berlaku.

“Sebab itu sesuatu tidak mustahil berlaku,” katanya dipetik laporan Malaysiakini.

Hadi sebelum ini juga memberi bayangan kemungkinan kerajaan campuran diketuai Perdana Menteri Datuk Seri Anwar Ibrahim akan tumbang dalam masa terdekat.

Susulan itu, Presiden UMNO, Datuk Seri Ahmad Zahid Hamidi berkata tidak bimbang dengan jangkaan dibuat Hadi tersebut tetapi menasihati jika mahu menukar kerajaan ia perlu dilakukan pada Pilihan Raya Umum (PRU) depan dan bukan sekarang.

“Ketepikanlah soal perbedaan pendapat. Kalau mahu tukar kerajaan, tukar dalam PRU depan.

“Kalau penggal yang lalu, tiga pertukaran Perdana Menteri dan Malaysia menjadi bahan ketawa seluruh dunia… jangan lakukan kerja-kerja buruk ini untuk menyusahkan rakyat sekali lagi,” katanya dipetik laporan media.

Anwar juga senada dengan anak muridnya, Zahid yang juga Timbalan Perdana Menteri dengan menyifatkan ramalan kerajaan campuran akan tumbang yang dibuat Hadi sebagai ‘mengigau’ dan tidak mungkin akan berlaku.

“Tak apalah…itu hak dia (Abdul Hadi) untuk merancang dan mengigau,” katanya dipetik laporan media.


Saksi sahkan pertukaran £8.7 juta jadi RM45 juta dalam akaun Najib

Sebanyak £8.7 juta (pound sterling) ditukar kepada lebih RM45 juta dalam seorang akaun persendirian 880 antara 21 Okt dan 19 Dis 2014 milik Datuk Seri Najib Razak.

Pertukaran sejumlah mata wang asing itu diberitahu saksi AmBank yang mendedahkan penukaran £8,706,021.92 pound sterling kepada RM45,837,485.70 dilakukan melalui lima transaksi melibatkan akaun AmBank 2112022011880, menurut laporan Malaysiakini.

Naib Presiden Jabatan Operasi Perbendaharaan bank itu, Salmah Daman Huri berkata tidak mengetahui identiti akaun tersebut kerana tidak mempunyai akses kepada identiti akaun pelanggan peribadi.

Jawapan itu diberikan semasa soal balas dengan peguam bela kepada bekas Perdana Menteri itu, Wan Aizuddin Wan Mohammed apabila Salmah mendedahkan hanya mengetahui identiti pemegang akaun itu ialah Najib, selepas kenyataannya direkodkan oleh Suruhajaya Pencegahan Rasuah Malaysia (SPRM) sekitar 2018.

Jelasnya, pertukaran matawang asing itu melibatkan pemindahan daripada Vista Equity International Partners ke dalam akaun 880 di bawah nama AmPrivate Banking 1MY.

Sebelum ini, dilaporkan bahawa Vista Equity, yang berpangkalan di Seychelles, didakwa dikaitkan dengan ahli perniagaan dalam buruan Low Taek Jho (Jho Low).

Wan Aizuddin: Amprivate MR (akaun 880), adakah anda tahu identiti pemegang akaun?

Salmah: Semasa transaksi, saya tidak tahu.

Wan Aizuddin: Anda baru tahu selepas siasatan?

Salmah: Ya, melalui pegawai penyiasat.

Saksi itu juga memberi keterangan bahawa dia tidak dapat mengesahkan transaksi pertukaran asing tersebut benar-benar datang daripada Najib kerana jabatannya berurusan dengan pengurus perhubungan pemegang akaun berhubung transaksi berkenaan.

Semasa pemeriksaan semula oleh timbalan pendakwa raya Najwa Bistamam, Salmah berkata sepanjang pengetahuannya, pihaknya tidak pernah menerima sebarang ‘laporan’ daripada Najib berhubung urus niaga pertukaran asing yang banyak itu.

Difahamkan, ‘laporan’ di sini merujuk kepada sebarang input atau aduan daripada Najib berhubung urus niaga pertukaran mata wang asing itu.

Pada Khamis minggu lalu, Salmah memberi keterangan AmBank menukar AS$710 juta kepada RM2.1 bilion untuk seorang pelanggan persendirian.

Keterangannya hari ini menambah bahawa transaksi tersebut (yang diberitahu melalui keterangan minggu lepas) serta transaksi tambahan dalam keterangannya hari ini melibatkan akaun Najib.

Pada 17 Mei, bekas ketua pegawai kewangan 1Malaysia Development Berhad (1MDB), Azmi Tahir bersetuju dengan pendakwaan bahawa lebih RM45 juta dana daripada syarikat pelaburan negara masuk ke akaun 880 Najib melalui lima pemindahan antara Oktober dan Disember, 2014.

Urus niaga RM45 juta yang melibatkan akaun 880 itu menjadi subjek tiga daripada empat pertuduhan salah guna kuasa yang dihadapi Najib.

Najib, 67, menghadapi empat tuduhan menggunakan kedudukannya untuk memperoleh suapan berjumlah RM2.3 bilion dana 1MDB.

Ahli Parlimen Pekan itu juga didakwa atas 16 tuduhan menerima wang hasil aktiviti haram daripada akaun Tanore Finance Corporation di Falcon Private Bank, Singapura ke akaun AmIslamic Bank Berhad miliknya sebelum memindahkannya semula ke akaun milik Tanore berjumlah RM2,196,786,711.87.

Najib turut didakwa dengan lima tuduhan, menggunakan hasil daripada aktiviti haram untuk disalurkan kepada lima pihak.

Ia membabitkan RM20,000,000 kepada Pertubuhan Kebangsaan Melayu Bersatu (UMNO); UMNO Bahagian Batu Kawan (RM100,000); ahli perniagaan, Lim Soon Peng (RM246,000); ORB Solutions Sdn. Bhd (RM2,000,000) dan Semarak Konsortium Satu Sdn Bhd (RM303,000).

Perbicaraan di hadapan Hakim Collin Lawrence Sequerah diteruskan petang ini.


Facebook rancang tukar nama, lapor laman sesawang The Verge

Gergasi media sosial, Facebook Inc, merancang melakukan penjenamaan semula syarikat itu termasuk menukar namanya yang memberi tumpuan kepada metaverse, lapor laman sesawang teknologi milik Vox Media, The Verge.

Pertukaran nama itu dijangka diumum minggu depan, kata The Verge memetik sumber yang mengetahui berkenaan perubahan itu.

Langkah berkenaan dilihat sebagai usaha meletakkan FB di bawah sebuah syarikat induk yang turut mengawasi jenama seperti Instagram dan WhatsApp, menurut laporan itu.

Sebelum ini, Google menerima pakai struktur sedemikian ketika disusun semula menjadi syarikat induk bernama Alphabet pada tahun 2015.

FB bagaimanapun menjelaskan mereka tidak mahu memberi sebarang komen terhadap khabar angin dan spekulasi.

Ketua Pegawai Eksekutif Facebook Mark Zuckerberg merancang untuk membincangkan perubahan nama pada persidangan tahunan syarikat itu pada 28 Oktober, tetapi ia akan diumumkan lebih awal, lapor Verge.

Metaverse merujuk kepada persekitaran perkongsian dunia maya yang dapat diakses melalui internet. Istilah ini boleh merujuk kepada ruang digital, yang direka supaya kelihatan lebih hidup dengan penggunaan realiti maya atau realiti tambahan.

Sejak Julai lalu, Zuckerberg dilaporkan kerap bercakap mengenai metaverse, sementara syarikat itu juga banyak melabur dalam realiti maya, dan membangunkan perkakasan seperti alat mendengar Oculus VR. – Agensi


23 Mei dengar kebenaran merayu Najib, Shafee untuk ketepi Sri Ram

Permohonan Datuk Seri Najib Razak dan peguam Tan Sri Muhammad Shafee Abdullah untuk kebenaran merayu terhadap penolakan semakan kehakiman mereka untuk membatalkan kelayakan Datuk Seri Gopal Sri Ram daripada mengetuai pendakwaan dalam kes mereka, akan didengar di Mahkamah Persekutuan pada 23 Mei.

Perkara itu disahkan oleh Timbalan Ketua Bahagian Sivil di Jabatan Peguam Negara Shamsul Bolhassan apabila dihubungi Bernama hari ini.

Pengurusan kes bagi kes itu dijalankan di hadapan Timbalan Pendaftar Mahkamah Persekutuan Fadzlin Abd Zawawi hari ini yang dihadiri peguam Sarah Abishegam yang mewakili Najib dan Muhammad Shafee manakala Peguam Persekutuan Nur Syazwani Abdul Aziz bagi pihak kerajaan Malaysia, pihak pendakwaan dan Sri Ram.

Menurut Shamsul, timbalan pendaftar itu telah membenarkan permohonan Najib dan Muhammad Shafee untuk melanjutkan masa sehingga 17 Mei bagi memfailkan hujahan bertulis.

Pada 8 November tahun lepas, bekas Perdana Menteri (Najib) dan Muhammad Shafee gagal dalam rayuan mereka untuk menggugurkan Sri Ram daripada menjadi timbalan pendakwa raya (TPR) kanan dalam kes mereka.

Pada 28 Ogos 2020, Mahkamah Tinggi Kuala Lumpur menolak permohonan semakan kehakiman Najib dan Muhammad Shafee untuk menggugurkan Sri Ram, bekas hakim Mahkamah Persekutuan sebagai TPR kanan dalam perbicaraan kes mereka.

Najib memfailkan permohonan semakan kehakiman untuk menggugurkan Sri Ram dalam kesnya sebagai TPR kanan dalam kes berkaitan dana 1Malaysia Development Berhad (1MDB) pada Disember 2018.

Muhammad Shafee yang juga peguam Najib, turut mencabar pelantikan Sri Ram dalam perbicaraan kesnya sendiri membabitkan dua pertuduhan menerima wang hasil aktiviti haram berjumlah RM9.5 juta.

Mereka memohon perintah mahkamah untuk membatalkan atau menggugurkan pelantikan Sri Ram dengan menyatakan bahawa surat pelantikan bekas hakim itu sebagai TPR tidak sah.

Mereka juga memohon pengisytiharan bahawa terdapat percanggahan kepentingan dalam pelantikan itu dan memohon perintah untuk melarang Sri Ram daripada mengetuai pasukan pendakwaan dalam semua kes yang dihadapi mereka, termasuk dalam kes rasuah, penyalahgunaan kuasa dan pengubahan wang haram.


Puad Zarkashi lapar perhatian

Datuk Puad Zarkashi tidak perlu mencampuri urusan Parti Pribumi Bersatu Malaysia (Bersatu), sebaliknya beliau dinasihatkan menumpukan perhatian kepada jawatan Speaker Dewan Undangan Negeri (DUN) Johor.

Menyifatkan Ahli Dewan Undangan Negeri (ADUN) Rengit itu sebagai laparkan perhatian, Ketua Badan Pimpinan Bersatu Johor Datuk Dr Sahruddin Jamal berkata Puad gemar bermain politik berbanding memberi khidmat kepada rakyat.

“Meskipun bergelar seorang Yang Berhormat apatah lagi telah dilantik sebagai Speaker Dewan Negeri Johor, beliau masih mempunyai masa terluang yang banyak untuk menyerang Bersatu.

“Masa terluang tersebut digunakan oleh beliau sehabisnya untuk meratib nama pimpinan Bersatu menerusi kenyataan-kenyataan jumud dalam media sosialnya.

“Selain menunjukkan dirinya seorang yang laparkan perhatian, malah beliau juga telah menunjukkan bahawa dirinya lebih gemar untuk ‘bermain politik’ berbanding berkhidmat kepada rakyat,” kata ahli Majlis Pimpinan Tertinggi (MPT) Bersatu itu dalam kenyataannya.

ADUN Bukit Kepong itu mengingatkan Puad supaya berhenti berkhayal dan kembali menjalankan tugas hakiki, tatkala rakyat sedang berdepan dengan inflasi dan kenaikan kos sara hidup.

“Saya ingin menyarankan kepada beliau agar tidak mencampuri urusan Bersatu dan memberikan perhatian terhadap tanggungjawab sebagai AADUN serta Speaker Dewan Negeri Johor.

“Janganlah ditunjukkan sangat ‘gila bayang’ atau perasaan kemaruk terhadap Bersatu sehinggakan kerap kali melatah dengan kenyataan-kenyataan yang dikeluarkan, hingga mencemarkan kedudukannya sebagai Speaker,” katanya.


BN tak boleh menang tipis pada PRU-15, serang PH dan PN: Mat Hasan

Sasaran Barisan Nasional (BN) pada pilihan raya umum ke-15 (PRU-15) adalah kemenangan besar dan bergaya bagi memastikan dapat menjadi parti dominan seperti sebelum ini, kata Datuk Seri Mohamad Hasan.

Timbalan Pengerusi BN itu berkata mereka tidak boleh berasa selesa walaupun sudah menjadi kerajaan semula dan menggesa supaya persediaan rapi dilakukan bagi memastikan kemenangan mutlak kepada gabungan itu untuk menjadi kerajaan utama di Putrajaya.

“Tiada lagi ruang, untuk kita berpeluk tubuh. Tiada lagi ruang untuk berasa selasa. Apatah lagi ruang bermimpi untuk menang dengan mudah.

“Untuk pilihan raya akan datang, pada saya, menang tipis atau sipi-sipi bukan pilihan sama sekali,” katanya semasa merasmikan Konvensyen BN sempena ulang tahun ke-48 gabungan parti politik itu hari ini.

Mohamad juga mahu parti komponen BN agar lebih agresif “menyerang” musuh, khususnya daripada Pakatan Harapan (PH) dan Perikatan Nasional (PN) yang mahu melihat gabungan itu “karam”.

Mohamad, yang lebih popular dengan jolokan Tok Mat membuat gesaan itu susulan kecewa dengan jentera parti komponen BN – Umno, MCA, MIC dan Parti Bersatu Rakyat Sabah (PBRS) – yang gagal membidas serangan bertalu-talu parti pembangkang.

“Saya perhatikan dalam banyak keadaan, kita gagal memberikan jawapan dan bidasan. Saya kadang-kadang berasa sangat kesal atas sikap berdiam diri kita. Jentera parti komponen nampak tidak berupaya menangkis tohmahan keji lawan kita dengan radikal dan berkesan.

“Jangan biar bossku (Najib Razak) seorang sahaja lawan, kita semua dalam dewan ini mesti agresif lawan. Jangan berpeluk tubuh sahaja dan biarkan BN karam dalam limpahan serangan bertalu-talu dari pelbagai sudut oleh PH dan PN,” katanya lagi.

Ujarnya, BN perlu menggunakan segala sumber dan kekuatan yang dimiliki untuk meneruskan serangan terhadap musuhnya.

“Bukannya kita ini parti yang tidak ada sumber dan kekuatan. Kita ada pelbagai sumber dan kelebihan. Jadi gunakanlah! Hentam cukup-cukup, pastikan kita raih kemenangan dalam PRU15,” katanya.

Mohamad juga mahu pendekatan “tunggu dan lihat” serta menjawab hanya apabila diserang mesti ditamatkan segera, sebaliknya BN perlu giat membongkar kegagalan PH dan PN selama ini.

“Saya harap kepimpinan dan ahli semua parti komponen BN akan memberi perhatian serius kepada apa yang saya tegaskan ini,” katanya.

Beliau yang juga Ahli Dewan Undangan Negeri (ADUN) Rantau itu turut memberi peringatan kepada semua parti komponen agar berpegang teguh kepada politik bermoral agar gabungan itu kekal bertahan.

“Perkara yang tidak bermoral tidak akan menang. Apa jua yang bermoral, pasti akan bertahan dan dikenang. Kita mesti menolak sang oportunis politik. Jangan beri ruang kepada pedagang politik,” kataya.

Beliau turut mengimbau “kejatuhan” BN apabila satu persatu parti komponen meninggalkan gabungan itu selepas kerajaan Datuk Seri Najib Razak tumbang pada PRU-14 lalu.

“Dahulu kita dalam BN berbelas-belas komponen. Bila kita kalah, kita cuma tinggal berempat. Semua meninggalkan kita. Kerana moral, perjuangan dan kesetiaan mereka telah ditafsir dan diubah-ubah mengikut selera dan perut yang tidak pernah kenyang.

“Walaupun kita hanya tinggal berempat, jika kita berpegang pada prinsip, pada politik bermoral, pada landasan dan falsafah yang berpandukan nilai, kita pasti akan menang,” katanya.


Anwar calon PM dipilih warganet, anak muridnya pasti teruja

Tinjauan kaji selidik Sinar Harian mendapati Datuk Seri Anwar Ibrahim dipilih sebagai calon teratas sebagai Perdana Menteri Ke-9, ia pasti perkembangan menggembirakan anak muridnya yang juga Presiden UMNO Datuk Seri Ahmad Zahid Hamidi.

Tinjauan terbaharu ini berkemungkinan akan memberi lebih keyakinan kepada Zahid untuk meneruskan usaha ke arah membentuk satu jajaran baharu UMNO bersama Presiden PKR itu dan juga DAP yang sebelum ini menjadi spekulasi hangat.

Dalam kajian tersebut, Anwar memperoleh peratusan tertinggi iaitu sebanyak 45.76 peratus diikuti Ahli Parlimen Pekan, Datuk Seri Najib Razak dengan jumlah 24.54 peratus.

Sementara itu, Perdana Menteri Tan Sri Muhyiddin Yassin pula mendapat 14.55 peratus undian sementara Timbalan Presiden UMNO, Datuk Seri Mohamad Hasan di tangga keempat dengan 6.74 peratus.

Ahli Parlimen Rembau, Khairy Jamaludin Abu Bakar memperoleh sebanyak 4.57 peratus undian manakala Ahli Parlimen Sembrong, Datuk Seri Hishammuddin Tun Hussein dengan 3.89 peratus.

Bagaimanapun, nama Zahid tidak tersenarai sebagai pilihan warganet dalam senarai tersebut.

Namun, difahamkan Anwar sudah menawarkan kepada Zahid sebagai Timbalan Perdana Menteri sekiranya berjaya membentuk gabungan jajaran baharu itu.


Rakyat bukan salah pilih PN, Shahidan beritahu Zahid

Ahli Parlimen Arau, Datuk Seri Shahidan Kassim menepis kenyataan Presiden UMNO, Datuk Seri Ahmad Zahid Hamidi yang mendakwa rakyat silap memilih Perikatan Nasional (PN) pada Pilihan Raya Umum ke-15 (PRU-15) yanglalu

Tegasnya, Zahid sendiri yang perlu sedar majoriti undi diperoleh PN lebih besar berbanding Ahli Parlimen Bagan Datuk itu.

“Saya nak cakap tentang kenyataannya sebelum ini mengatakan kononnya pengundi yang melakukan kesilapan dengan memilih PN pada PRU-15 lalu telah tersedar dan akan menyokong BN dalam PRN nanti.

“Dia (Zahid) yang seharusnya kena sedar majoriti yang diperolehi PN itu begitu luar biasa sedangkan beliau sendiri pun hanya dapat majoriti 348 undi sahaja.

“Pengundi bukan silap sebab tak sokong BN, namun mereka silap kerana tak ubah seluruh negara kepada PN,” katanya ketika ditemui pada majlis rumah terbuka Aidilfitiri DUN Tambun Tulang di pekarangan tapak Pasar Malam Utan Aji di Kangar, semalam, lapor Utusan.

Jumaat lalu, Zahid menzahirkan keyakinan bahawa pengundi yang melakukan kesilapan memilih PN pada PRU-15 lalu akan beralih sokongan bagi menyokong BN dan parti sekutunya dalam PRN tidak lama lagi.

Katanya, BN bersama Pakatan Harapan (PH) yakin mampu menang di negeri-negeri majoriti Melayu yang ditadbir PAS di Kedah, Kelantan dan Terengganu.

Dalam pada itu, Shahidan turut mengingatkan pengundi agar dapat membuat pilihan dengan sebaiknya memandangkan masa negara merupakan penentu bagi nasib anak-anak muda selepas ini.

Katanya, berdasarkan pemerhatiannya, kebanyakan rakyat sememangnya tidak berpuas hati dengan kepimpinan kerajaan pada masa kini yang dianggap lemah.

“Disebabkan itu, saya juga akan ambil beberapa tindakan tertentu selepas ini untuk memperbetulkan kesalahan-kesalahan yang dilakukan kerajaan bagi menegakkan keadilan buat rakyat,” katanya.


Pengguna media sosial kecam Fahmi kritik Dr Mahathir sebagai ‘Maha Tua’

Kritikan dibuat Fahmi Fadzil terhadap bekas Perdana Menteri dua kali, Tun Dr Mahathir Mohamad dengan melabel “Maha Tua” menerima kecaman pengguna media sosial.

Rata-rata pengguna media sosial membidas Menteri Komunikasi dan Digital yang pernah membuat ugutan kepada pengguna TikTok berdepan tindakan pihak polis itu sebagai biadab dan tidak menghormati negarawan yang banyak berjasa kepada negara.

Pada Jumaat, ketua penerangan PKR itu menggunakan istilah “Maha Tua” untuk merujuk kepada pemimpin berusia 98 tahun itu, menyindir prestasi bekas perdana menteri tersebut dalam pilihan raya umum tahun lepas apabila beliau tewas di Langkawi, Kedah.

“Dia boleh bagi bayangan, firasat dia, dia baca PN boleh menang 5-1. Hai Maha Tua, kamu kalah dekat Langkawi, hilang deposit!” katanya dipetik pada ucapan dalam satu ceramah di Taman Medan, Petaling Jaya.

Video ucapan penuh Fahmi itu kemudiannya dimuat naik oleh portal berita pro Pakatan Harapan (PH) Malaysiakini di platform YouTube, menurut laporan MalaysiaNow.

Fahmi berkata demikian bagi mengulas kenyataan Mahathir meramalkan Perikatan Nasional (PN) akan menang mudah 5-1 dalam Pilihan Raya Negeri (PRN) pada 12 Ogos ini.

Rata-rata pengguna maya yang menonton video itu meluahkan kekecewaan terhadap menteri berkenaan dengan melabelkan beliau sebagai “terlalu mentah” dalam politik tetapi sudah “celupar” atau kurang ajar.

Mereka juga mengingatkan Fahmi supaya tidak berlagak sehingga sanggup mempersendakan Mahathir yang sudah dianggap sebagai ikon pemimpin yang disegani di mata dunia.

“Kamu baru setahun jagung, Tun Mahathir itu banyak jasa kepada negara.

“Walaupun kamu ahli Parlimen berpuluh tahun belum tentu dapat majukan Malaysia seperti Tun M, tulis mohdfairuz9876.

Mohd Saif pula mempersoalkan pengisian ucapan Fahmi sepanjang 40 minit itu sebagai kosong dan tiada idea-idea baru yang dikemukakan untuk kempen PRN.

Sementara itu, segelintir yang lain membayangkan masa depan Fahmi dalam perjalanan politik tidak mampu bertahan lama disebabkan sikapnya yang secara terbuka tidak menghormati orang yang lebih tua dan berpengalaman luas.

“Dia akan berterusan mengharapkan PMX sahaja untuk terus bersuara,” tulis TaibAhmad4218.

“Berhati-hati menegur orang tua. Jangan hina orang berjasa kepada negara,” tulis studio0733.

Pada 26 Jun lalu, dalam siaran langsung TikTok Live yang dihoskan oleh Fahmi berakhir dengan beliau mengancam penonton untuk mengambil tindakan polis kerana menyiarkan komen mengkritik beliau dan kerajaan semasa.

Fahmi berada dua jam dalam siaran itu apabila beliau nampaknya berdepan banyak komen yang menyindirnya dan mempersoalkan banyak dasar kerajaan.

“Kamu semua yang menyertai sesi live saya dan membuat kenyataan seperti ini, kamu sedang dipantau oleh pihak berkuasa.

“Jangan marah saya jika ada panggilan atau kereta polis di depan rumah anda. Kami sedang memantau, jaga kelakuan anda,” katanya.


Ungkapan kesat: Parlimen gantung Tajuddin dua hari

Ahli Parlimen (MP) Pasir Salak Datuk Seri Tajuddin Abdul Rahman digantung daripada hadir di sidang Dewan Rakyat selama dua hari susulan dakwaan mengeluarkan kata-kata kesat dan lucah pada 20 Julai lalu.

Keputusan itu diumumkan Timbalan Speaker Parlimen Datuk Rashid Hasnon, hari ini.

Tajuddin sebelum itu didakwa membidas MP pembangkang minggu lalu, dengan beliau dilaporkan menyifatkan beberapa MP wanita tidak senonoh.

Insiden itu tercetus apabila Tajuddin menuduh beberapa MP pembangkang sengaja menghasut dan memprovokasi rakan sejawatan mereka termasuk Speaker semasa perbahasan.

Tajuddin bagaimanapun menafikan mengeluarkan kata-kata makian terhadap MP pembangkang.

Sebelum ini, Rashid menerima surat daripada Yang Dipertua Dewan Rakyat, Tan Sri Azhar Azizan Harun, memintanya mengendalikan isu berkenaan.

“Merujuk pada cadangan saya pada ketika (insiden) itu iaitu menulis surat kepada Yang Dipertua Dewan Rakyat, surat sudah dihantar dan dan saya juga menerima surat itu kerana Yang Dipertua minta saya kendalikannya.

“Saya baru terima surat itu dan kini dalam proses. Sebahagian saksi telah saya aturkan pertemuan dengan mereka.

“Saya akan buat rumusan keseluruhan (selepas selesai proses siasatan) dan berikan jawapannya dalam minggu ini,” kata Rashid.


Tiga maut trak rempuh pesta jalanan

Sekurang-kurangnya tiga terbunuh dan beberapa yang lain cedera apabila sebuah trak terbabas dan merempuh orang ramai di sebuah pesta jalanan di bandar Nieuw Beijerland di selatan Belanda, pada Sabtu (28 Ogos).

Polis yang tidak memberikan angka khusus bagi mangsa yang terkorban berkata, mereka sedang menyiasat kejadian yang berlaku kira-kira jam 7 malam itu, di kawasan yang terletak kira-kira 30 kilometer ke selatan Rotterdam.

“Pada satu ketika sebuah trak terbabas dari jalan dan merempuh parti itu,” kata jurucakap polis Elianne Mastwijk kepada penyiar tempatan Rijnmond.

Tidak jelas apa yang menyebabkan kejadian itu, kata Mastwijk, atau jumlah tepat individu yang terbunuh atau cedera kerana trak itu masih belum dialihkan dari lokasi.

Gambar yang diterbitkan oleh Rijnmond dan laman web media tempatan yang lain menunjukkan sebuah trak dari syarikat pengangkutan Sepanyol berada di bahagian bawah benteng kecil, di tengah-tengah meja pesta yang rosak.

“Siasatan penuh sedang dijalankan. Ketika nahas berlaku, terdapat pesta jalanan dianjurkan penduduk dengan kehadiran yang ramai,” kata polis tempatan menerusi Twitter.

Pemandu trak itu telah dibawa untuk disoal siasat. Trak yang dipandunya mempunyai nombor pendaftaran Sepanyol, menurut De Telegraaf.


Muktamar PAS ditangguh, tumpu perhatian hadapi PRN

Persediaan menghadapi Pilihan Raya Negeri (PRN) menjadi keutamaan PAS bagi memastikan kelancaran setiap jentera dalam keadaan terbaik.

PAS mengumumkan hari ini penangguhan muktamar parti tersebut yang sepatutnya berlangsung bulan ini bagi melihat setiap aspek persediaan jentera parti yang akan turun berkempen dalam PRN enam negeri.

Untuk rekod, PAS sepatutnya dijadualkan berlangsung pada Rabu hingga Jumaat ini di sini dipinda ke satu tarikh baharu bagi memberi laluan kepada PRN tidak lama lagi.

Setiausaha Agungnya, Datuk Seri Takiyuddin Hassan berkata, penangguhan itu membuka ruang seluas-luasnya kepada PAS untuk memberi tumpuan berdepan PRN di enam buah negeri.

“Setakat ini, tidak dipastikan sama ada ia (muktamar) akan diadakan pada Ogos atau September. Tahun lepas ia diadakan pada September, jadi jika diadakan pada September atau Oktober belum dikira lewat kerana belum mencapai tempoh setahun.

“Muktamar kali ini juga akan diadakan pemilihan, namun setakat ini saya tidak nampak ada sebarang riak perubahan kepimpinan parti kerana saf yang ada kini diterima secara umum,” katanya dipetik laporan Utusan Malaysia.

Takiyuddin terdahulu menghadiri Majlis Rumah Terbuka Aidilfitri Parlimen dan Kawasan Kota Bharu, di Dewan Jubli Perak Majlis Perbandaran Kota Bharu-Bandar Raya Islam (MPKB-BRI) hari ini.

Dalam pada itu, Takiyuddin turut memaklumkan PAS Pusat akan menganjurkan Majlis Hari Raya Aidilfitri pada Sabtu ini bertempat di Alor Setar, Kedah.


Saksi kes Syed Saddiq beritahu mahkamah diugut, dikasari SPRM

Seorang saksi dalam perbicaraan kes pecah amanah melibatkan Ahli Parlimen Muar, Syed Saddiq Syed Abdul Rahman, memberitahu Mahkamah Tinggi hari ini (Isnin, 13 Mac 2023) bahawa dia dikasari dan diugut oleh pegawai Suruhanjaya Pencegahan Rasuah Malaysia (SPRM) ketika siasatan tiga tahun lalu.

Bekas setiausaha peribadi Syed Saddiq, Siti Nurul Hidayah, 27, berkata perbuatan pegawai-pegawai SPRM berkenaan menyebabkannya membuat laporan polis dan seterusnya mengadakan sidang media berkaitan kejadian tersebut.

Katanya, ketika SPRM memulakan siasatan terhadap Syed Saddiq, beliau dihubungi oleh seorang pegawai bernama Mohd Ihsan Sapuan agar memberi keterangan di ibu pejabat agensi berkenaan.

Siti Nurul Hidayah yang juga saksi pembelaan keempat itu memberitahu Mohd Ihsan memperkenal diri sebagai pegawai penyiasat yang terlibat dalam siasatan terhadap Syed Saddiq.

“Dalam siasatan tersebut, saya diugut dan dikasari oleh pegawai-pegawai yang melakukan siasatan terhadap saya, lanjutan itu saya telah membuat laporan polis dan mengadakan sidang media mengenainya,” katanya di hadapan Pesuruhjaya Kehakiman, Datuk Azhar Abdul Hamid.

Pada perbicaraan sebelum ini, Syed Saddiq memberi keterangan bahawa pendakwaan terhadapnya bermotifkan politik dendam manakala beberapa sahabatnya diugut oleh pegawai SPRM ketika siasatan dijalankan.

Ahli Parlimen Muar itu menyatakan, mereka yang juga ahli Angkatan Bersatu Anak Muda (Armada) ketika itu diugut supaya memberikan kenyataan mengikut kehendak SPRM.

Mahkamah sedang mendengar perbicaraan terhadap Syed Saddiq, 30, yang didakwa atas empat pertuduhan iaitu bersubahat pecah amanah, salah guna harta dan pengubahan wang haram (AMLA).

Memetik laporan Utusan, ketika membacakan pernyataan saksi, Siti Nurul Hidayah berkata, beliau mula mengenali Syed Saddiq melalui satu pertubuhan bukan kerajaan (NGO), Challenger, dan selanjutnya berkhidmat sebagai setiausaha peribadinya ketika beliau menjadi ahli Bersatu pada 2016.

Beliau berkata tugasnya antara lain ketika itu adalah mengambil gambar dan video ketika Ahli Parlimen Muar itu sedang bertugas dan seterusnya dihantar ke media sosial selain menguruskan jadual harian beliau.

Menjawab soalan pada sesi pemeriksaan balas, penuntut di Universiti Teknologi Mara (UiTM) itu bersetuju bahawa beliau dilantik sebagai setiausaha peribadi kerana Syed Saddiq mempercayainya.

Siti Nurul Hidayah berkata, beliau kemudian menganggotai `Team Syed Saddiq’ yang ditubuhkan pada 2018 bagi membantunya melaksanakan kempen pilihan raya.

Menurut Siti Nurul Hidayah, Syed Saddiq mula melakukan gerak kerja khidmat untuk mempromosikan diri selaku calon yang akan bertanding pada Pilihan Raya Umum ke-14 (PRU14).

Saksi berkata, sepanjang tempoh 10 program yang dianjurkan, Syed Saddiq menggunakan wangnya sendiri tanpa bantuan kewangan daripada Armada mahupun Bersatu.

Mengikut pertuduhan, Syed Saddiq didakwa bersubahat dengan Rafiq Hakim Razali iaitu Penolong Bendahari Armada Bersatu melakukan pecah amanah dengan menyalahgunakan dana Armada berjumlah RM1 juta.

Perbuatan tersebut didakwa dilakukan di CIMB Bank Berhad, Menara CIMB KL Sentral, Jalan Sentral 2 di sini pada 6 Mac 2020. Pertuduhan dikemukakan mengikut Seksyen 406 Kanun Keseksaan yang membawa hukuman maksimum penjara 10 tahun dengan sebatan serta boleh dikenakan denda, jika sabit kesalahan.

Bagi pertuduhan kedua, tertuduh didakwa menyalahgunakan harta untuk diri sendiri iaitu wang RM120,000 daripada akaun Maybank Islamic Berhad milik Armada Bumi Bersatu Enterprise dengan menyebabkan Rafiq Hakim melupuskan wang tersebut.

Syed Saddiq didakwa melakukan perbuatan itu di Malayan Banking Berhad, Jalan Pandan 3/6A, Taman Pandan Jaya di sini antara 8 hingga 21 April 2018. Pertuduhan dibuat mengikut Seksyen 403 Kanun Keseksaan yang membawa hukuman penjara minimum enam bulan dan maksimum lima tahun dengan sebatan dan boleh dikenakan denda, jika sabit kesalahan.

Beliau juga berdepan dua pertuduhan melibatkan diri dalam aktiviti pengubahan wang haram iaitu memindahkan wang masing-masing RM50,000 dalam akaun Maybank Islamic Berhad miliknya ke akaun Amanah Saham Bumiputera miliknya, yang merupakan hasil daripada aktiviti haram.

Syed Saddiq dituduh melakukan perbuatan itu di sebuah bank di Jalan Persisiran Perling, Taman Perling, Johor Bahru pada 16 dan 19 Jun 2018. Pertuduhan dibuat mengikut Seksyen 4(1)(b) Akta Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram 2001.

Beliau boleh dihukum di bawah Seksyen 4(1) akta sama yang membawa hukuman maksimum penjara 15 tahun dan denda lima kali ganda jumlah atau hasil aktiviti haram, jika sabit kesalahan.

Perbicaraan bersambung esok.


27,299 kes baharu, 43 kematian

Jangkitan baharu Covid-19 di seluruh negara hari ini, turun di bawah paras 30,000, apabila merekodkan 27,299 kes, menurut Kementerian Kesihatan lewat malam ini.

Seramai 43 pesakit juga dilaporkan meninggal dunia hari itu, termasuk 13 daripadanya meninggal sebelum mendapat rawatan di hospital atau kes BID.

Jumlah itu menjadikan kes kematian sejak awal tahun lalu akibat komplikasi Covid-19 meningkat kepada 32,634 kes, termasuk 6,673 kes BID.

Jumlah jangkitan terbaharu itu menjadikan kumulatif positif sebanyak 3,395,170 kes, dengan 3,063,560 pesakit telah sembuh, dan 298,976 kes masih aktif.

Daripada jumlah kes aktif itu seramai 286,959 pesakit menjalani kuarantin di rumah; 3,758 ditempatkan di PKRC; 7,911 dimasukkan ke hospital dan 348 pesakit dirawat di unit rawatan rapi (ICU), dengan 203 daripadanya memerlukan alat bantuan pernafasan.

Sementara itu, semua negeri merekodkan kadar kebolehjangkitan Covid-19 atau Rt melebihi 1.00, dengan Perak mencatat nilai tertinggi Rt 1.38.

Ketua Pengarah Kesihatan Tan Sri Dr Noor Hisham Abdullah berkata bagi seluruh negara, kadar kebolehjangkitan pada jangkaan mengikut kes seharian semalam adalah pada Rt 1.11.

Berdasarkan perkongsian beliau, Labuan mencatat kadar kebolehjangkitan sebanyak Rt 1.36; diikuti Terengganu (1.27); Sarawak (1.26); Perlis (1.24); Pulau Pinang (1.21); masing-masing 1.20 bagi Kuala Lumpur, Negeri Sembilan, serta Pahang; Selangor (1.19); Kedah (1.15); Sabah (1.15); Kelantan (1.14); Johor (1.06); Melaka (1.05); dan Putrajaya (1.02).

Untuk rekod, nilai Rt merujuk kepada tahap kebolehjangkitan virus iaitu berapa ramai individu boleh dijangkiti oleh satu kes positif. Semakin rendah nilai itu, semakin kurang kemungkinan jangkitan bagi setiap kes positif.

Menurut pakar kesihatan, nilai Rt berada pada tahap membimbangkan apabila melepasi 1.00 dengan lebih ramai individu berpotensi untuk dijangkiti.

Sebagai contoh, jika nilai Rt adalah 1.5, ia bererti satu kes positif boleh menyebarkannya kepada seorang atau dua orang yang lain.


Kemuncak gelombang kedua Covid-19 sudah lepas, kata Menteri Kesihatan

Kemuncak gelombang kedua Covid-19 di Indonesia – yang menyaksikan negara Asia Tenggara itu menjadi pusat wabak Covid-19 di Asia – telah lepas, kata Menteri Kesihatan Republik Indonesia, Budi Gunadi Sadikin, hari ini.

Didorong oleh penularan varian Delta yang sangat mudah menjangkiti, Indonesia sejak sebulan lalu menghadapi lonjakan terburuk Covid-19 yang menjejaskan sistem kesihatan hospital dan menyaksikan peningkatan kes kematian ke tahap yang tinggi.

“Kita sudah dapat melihat bahwa kemuncaknya sudah melangkau terutama di daerah-daerah di Jawa. Keadaan semakin pulih,” kata pada sidang berita dalam talian, merujuk kepada Pulau Jawa yang paling padat penduduk di Indonesia.

Penularan varian Delta, yang pertama kali dikenal pasti di India, menyaksikan jangkitan Covid-19 Indonesia mencapai tahap tertinggi. Negara ini melaporkan 56,757 kes pada 15 Julai, dan 2,069 kematian pada 27 Julai.

Tetapi sementara jumlah kes harian mulai menurun, rata-rata 33,800 kes sehari minggu lalu, kadar positif tetap tinggi dan ada kebimbangan bahawa varian Delta masih dapat menular di wilayah luar Jawa, terutama di daerah terpencil dengan kemudahan kesihatan yang tidak lengkap.

Budi berkata kerajaan perlu belajar daripada pengalaman dan bertindak pantas bagi memastikan penularan virus Covid-19 di luar Pulau Jawa dikawal.

Sehingga kini Indonesia merekodkan lebih 3.4 juta kes Covid-19 dengan 95,000 kematian, walaupun pakar kesihatan mendakwa jumlah itu lebih tinggi berbanding angka rasmi yang dikeluarkan kerajaan.

Katanya, kebanyakan individu yang meninggal dunia itu tidak menerima suntikan vaksin Covid-19.

Indonesia melancarkan program vaksinasi nasionalnya pada Januari, tetapi sasaran yang hendak dicapai gagal kerana masalah logistik, bekalan dan keraguan terhadap keberkesanan vaksin. Pada hari Isnin, kurang dari 10 peratus daripada lebih 270 juta populasinya telah divaksin. – Reuters


Ketua Menteri Sarawak tumpu tangani Covid-19, PRN bukan keutamaan

Isu menangani penularan Covid-19 menjadi keutamaan Ketua Menteri Sarawak Datuk Patinggi Abang Johari Tun Openg ketika ini dan tidak menolak kemungkinan Pilihan Raya Negeri Sarawak akan ditangguhkan.

Abang Johari berkata keutamaan Kerajaan Gabungan Parti Sarawak (GPS) buat masa ini lebih tertumpu dalam usaha untuk mengekang penularan virus pembunuh itu memandangkan ia sudah banyak mengorbankan nyawa di Sarawak dan “harga setiap nyawa tidak dapat dinilai.”

“Kerajaan GPS memberi keutamaan kepada usaha untuk memerangi COVID-19. Perkara-perkara lain seperti pilihan raya negeri dikemudiankan sehingga keadaan mengizinkan,” kata beliau lapor Bernama sempena perutusan Hari Raya Aidilfitri yang akan disambut esok.

Menurutnya peningkatan kes penyakit itu sejak kebelakangan ini membimbangkan dengan Sarawak menjadi antara negeri teratas dari segi jumlah kes harian mengatasi negeri-negeri lain untuk beberapa minggu.

“Keadaan yang agak terkawal sebelum ini dengan jumlah kes berada pada tahap dua angka bertukar menjadi keadaan yang mendatangkan keresahan kepada kita. SDMC (Jawatankuasa Pengurusan Bencana Negeri (JPBN) Sarawak) telah menerima kritikan awam,” katanya.

Namun Abang Johari yakin kritikan itu tidak akan mematahkan semangat ahli jawatankuasa berkenaan untuk terus melakukan yang terbaik untuk mengekang penularan COVID-19 dengan mengambil kira data dan faktor yang berkaitan.

Menurutnya JPBN telah mengambil langkah untuk meneruskan Perintah Kawalan Diperketatkan (PKPD) di tempat-tempat berlakunya kes-kes jangkitan, sejajar dengan dasar “Jejak, Uji, Kuarantin, Sisih” yang didapati lebih praktikal.

Kerajaan Sarawak juga, kata beliau, terus berusaha untuk mendapatkan bekalan vaksin mencukupi, termasuk melalui perundingan dan pemerolehan sendiri daripada pembekal dalam usahanya untuk menyelesaikan program imunisasi di negeri ini menjelang Ogos depan.

“Di samping itu, kerajaan negeri juga perlu mendapat kebenaran kerajaan persekutuan untuk mewartakan hospital-hospital swasta sebagai pusat pemberian vaksin untuk mempercepatkan proses imunisasi khususnya di kawasan bandar,” katanya.

Beliau berkata sambutan tahun ini akan menjadi kali kedua Aidilfitri dirayakan dalam keadaan yang terhad dari banyak segi, namun beliau percaya kekangan yang terpaksa ditempuhi tidak akan melemahkan iltizam umat Islam di negeri ini.

“Kita faham, hasrat dan rasa hati untuk meraikan kemenangan (selepas sebulan menunaikan ibadah puasa) ini bersama ahli keluarga dan sahabat handai, namun dalam keadaan penularan wabak ini, ajaran agama mengajak kita agar memberi keutamaan kepada keselamatan nyawa dan kesihatan tubuh badan,” katanya.


Abang Acap tawar RM12,000

Abang kepada Mohammad Ashraf Hassan, peserta Gopeng Ultra Trail 2019, yang hilang sejak tiga tahun lalu menawarkan wang tunai RM12,000 kepada sesiapa yang berjaya menemui adiknya sebelum Syawal ini.

Menerusi laman Facebooknya Mohd Zahiruddin Hassan turut meluahkan bingkisan rasa selepas keluarga menempuh pelbagai dugaan dalam usaha mencari adiknya yang juga dikenali sebagai Acap yang hilang sejak 23 Mac 2019.

“Sesiapa yang berjaya menemui adik saya Acap sebelum raya, saya akan hadiahkan wang tunai sebanyak 12,000.

“Dalam tiga tahun ini banyak sungguh kisah yang keluar mengenai Acap.

“Ironinya masyarakat lebih gemar cerita buruk dari yang sahih. Ada yang kata dia lari, ada kata dia berkahwin bunian dan tak nak balik, ada pula yang kata ditangkap jin kerana mencuri batu, makan siput dan macam-macam lagi,” katanya seperti dilapor Harian Metro.

Mohd Zahiruddin tidak menafikan pelbagai spekulasi bertebaran sehingga kini kerana ada individu cuba meraih perhatian dalam mencari kandungan di media sosial.

“Semua ini berpunca dari ‘content’ nakal Youtuber dan ‘influencer’ yang ketandusan idea. Sengaja mengetengahkan isu-isu rekaan supaya video mereka naik dan mendapat imbalan dan hasil,” katanya.

Mohd Zahiruddin berkata, cerita rekaan lebih tersebar luas namun tidak memberi sebarang hasil dalam usaha pencarian sebaliknya mengundang kesedihan kepada keluarga.

“Sedarkah anda di sebalik imbalan hasil yang dapat itu, ada ibu yang sedang berduka. Ada keluarga yang sedang bersedih, ada anak kecil yang kehilangan ayah,” katanya lagi.

Menurutnya, menjelang keberkatan Ramadan, dia meminta kepada pihak berkenaan supaya berhenti mengambil kesempatan di atas kehilangan adiknya.

“Kitaran hidup kita ini pendek. Musibah boleh terjadi pada siapa saja. Jika tidak kepada diri sendiri mungkin boleh terkena pada anak isteri atau nasab keturunan. Semoga kita dilindungi Allah terhindar dari segala bencana,” katanya.

Pada 24 Mac 2019, Acap dilaporkan hilang apabila pihak penganjur dan rakannya yang membuat pencarian gagal menemukan selepas acara tamat pada 2 petang.


MPC akan bermesyuarat pada Khamis tentukan kadar OPR

Tumpuan pada minggu ini melibatkan mesyuarat Jawatankuasa Dasar Monetari (MPC) yang akan diadakan oleh Bank Negara Malaysia (BNM) pada Khamis ini.

Mesyuarat MPC pada 6 Julai ini akan menentukan sama ada kadar dasar semalaman (OPR) akan dikekalkan pada 3.00 peratus atau menaikkan kadar faedah lagi seperti yang pernah dilakukan sebelum ini pada 3 Mei lalu.

Bagaimanapun, sebuah badan penyelidik kewangan, CGS-CIMB meramalkan BNM dijangka akan menaikkan kadar dasar semalaman (OPR) sebanyak 25 mata asas lagi kepada 3.25% pada separuh kedua 2023.

Menurut CGS-CIMB Research, Keluaran Dalam Negara Kasar (KDNK) yang kukuh pada separuh pertama memberikan keyakinan kepada BNM untuk menaikkan kadar OPR sebanyak 25 mata asas kepada 3% awal bulan lalu.

“Semasa taklimat penganalisis dengan BNM menyatakan bahawa ekonomi negara berada dalam keadaan baik manakala inflasi masih di tahap terkawal.

“Mengenai pertumbuhan KDNK, walaupun separuh pertama tahun ini kelihatan stabil tetapi kami masih mengekalkan anggaran setahun penuh ini pada paras 4.4%, walaupun kami melihat sedikit peningkatan jika momentum penggunaan swasta kekal berdaya tahan,” katanya dalam satu nota kajian pada 22 Jun lalu.

Kata firma itu, pertumbuhan KDNK negara meningkat kepada 5.6% separuh pertama tahun ini (7.1% pada separuh keempat 2022), sejajar dengan ramalan mereka sebanyak 5.7% tetapi melebihi konsensus median Bloomberg sebanyak 5.1%.

Untuk rekod, pengumuman kadar OPR pada 3 peratus yang diumumkan BNM lalu merupakan kenaikan kali kelima sejak Mei 2022.

Pada Mei tahun lalu, kadar OPR naik 2.0 peratus, diikuti Julai 2.25 peratus, September naik kepada 2.50 peratus dan November kepada 2.75 peratus.


Benarkan ganja perubatan, kata bekas Ketua Hakim Negara

Kerajaan sudah boleh memberikan pengecualian kepada ganja perubatan tanpa melalui tugas berat untuk menggubal undang-undang atau peruntukan baharu bagi tujuan ini, jelas bekas Ketua Hakim Negara Tun Zaki Azmi.

Merayu kepada kerajaan hari ini untuk segera menghalalkan ganja perubatan di Malaysia atau sekurang-kurangnya memberikan pengecualian segera untuk import cannabidiol (CBD), Zaki berkata Akta Dadah Berbahaya yang sama yang melarang narkotik seperti ganja juga memberi kuasa kepada menteri untuk memberikan pengecualian bagi penggunaan terhad.

Beliau berkata ini bermakna kerajaan boleh bertindak balas dengan pantas terhadap perkembangan di kawasan di mana negara seperti Thailand dan China sudah membina kelebihan dalam industri ganja.

Memetik Malay Mail, Zaki dalam forum bertajuk “Ganja Perubatan: Fakta & Faedah”, berkata adalah malang kerana kerajaan, terutamanya pegawai kesihatan, terus berpegang kepada pandangan konservatif dan prejudis mengenai ganja.

“Pada saya, jika ia memberi manfaat kepada satu, dua atau tiga peratus penduduk, kerajaan mesti membenarkannya terutama apabila ubat yang lebih kuat seperti morfin dan kodin boleh diberi preskripsi doktor biasa.

“Kami di sini bukan untuk mempolitikkan sesuatu. tetapi kenapa bercakap tentang pergi ke Parlimen untuk meminda undang-undang sedangkan ia sudah ada, peruntukan untuk menggunakannya untuk tujuan tertentu,” katanya apabila berhujah bahawa kerajaan sekurang-kurangnya harus membenarkan pengimportan CBD serta-merta.

CBD ialah ekstrak tumbuhan ganja yang digunakan untuk tujuan perubatan, yang berbeza daripada tetrahydrocannabinol (THC) atau sebatian yang bertanggungjawab untuk sifat psikoaktif tumbuhan.

Awal bulan ini, Thailand mengeluarkan ganja daripada senarai dadahnya, sekali gus membenarkan penanamannya yang telah menarik minat daripada syarikat besar dan kecil, dengan pelaburan lebih daripada 1.2 bilion baht (RM154.2 juta).

Semasa forum hari ini, penyokong penggunaan minyak CBD berkongsi anekdot tentang faedahnya sebagai bahan rawatan perubatan.

Salah seorang daripada mereka, Razak Kamil, berkongsi video pendek anaknya mengambil minyak CBD menggunakan semburan untuk mengelakkan serangan sawan.

Dalam video berkenaan, remaja berusia 13 tahun itu kelihatan mengalami sawan awal tetapi pulih dalam masa 20 saat selepas Razak memberikan semburan CBD.

Walaupun keberkesanannya yang boleh dibuktikan dalam mengawal sawan anaknya, Razak berkata dia tidak boleh mendapatkan CBD secara sah di Malaysia kerana larangan berterusan ganja dan semua yang berkaitannya.

“Ini hanya satu kes, ramai lagi yang mendapat manfaat daripada ini tetapi kita menafikan hak mereka untuk memperoleh kesihatan yang baik,” kata Zaki ketika mengulas.

“Saya ingin mencuba CBD kerana saya mengalami neuropati periferal dalam saraf saya dan kaki saya sentiasa kebas.”

Zaki berkata membolehkan penggunaan CBD sebagai pengganti ubat yang dipreskripsikan kepadanya adalah lebih baik kerana yang kedua datang dengan kesan sampingan seperti sembelit yang menjejaskan kualiti hidup.

“Di atas arthritis saya, saya berumur 77 tahun, saya tidak muda dan apabila anda semakin tua semua sendi anda mula sakit, jadi jika saya mengambil morfin ia membuatkan saya khayal, sangat tinggi, jadi mengapa saya tidak boleh mengambil CDB?

“Jadi, sila (Ketua Pengarah Kesihatan) Tan Sri Dr Noor Hisham Abdullah, Menteri Kesihatan (Khairy Jamaluddin), tolong, terbuka, lebih liberal, bantu saya untuk membantu orang lain dan menamatkan penderitaan kami,” katanya.

Walaupun perbincangan awal ke arah ini, CBD tetap menyalahi undang-undang di Malaysia dan tidak dibezakan secara sah daripada ganja.

November lalu, Khairy memberitahu Parlimen bahawa produk ganja perubatan boleh didaftarkan di Malaysia selagi ia boleh mendapatkan kelulusan pengawal selia tempatan.

Pada Mei tahun ini, Timbalan Menteri Kesihatan Datuk Dr Noor Azmi Ghazali berkata Malaysia terbuka untuk menjalankan perbincangan bagi kegunaan perubatan ganja, tetapi hanya selepas pindaan undang-undang yang diperlukan dibuat.

Pada 2018, seorang peguam bela ganja perubatan tempatan dijatuhi hukuman mati kerana memiliki, memproses dan mengedar ganja perubatan (minyak CBD) sebelum kerajaan pada masa itu campur tangan dan meletakkan moratorium terhadap pelaksanaannya.


Jangkitan baharu melonjak 4,744 kes

Jangkitan harian Covid-19 dalam tempoh 24 jam hingga 12 tengah hari tadi melonjak lagi berbanding semalam, tatkala kadar kebolehjangkitan di 11 negeri kekal melebihi Rt 1.00.

Ketua Pengarah Kesihatan Tan Sri Dr Noor Hisham Abdullah berkata, dalam tempoh itu sebanyak 4,744 kes positif dikesan, berbanding 4,066 kes yang direkodkan semalam.

Angka itu katanya menjadikan jumlah kumulatif positif meningkat kepada 2,844,969 kes.

Sehingga semalam, seramai 2,762,608 pesakit telah sembuh, 45,699 kes masih aktif, dan 31,918 kematian direkodkan.

Daripada jumlah kes aktif itu, seramai 38,545 pesakit menjalani kuarantin di rumah; 4,188 ditempatkan di PKRC; 2,835 dimasukkan ke hospital; dan 131 pesakit dirawat di ICU, dengan 65 daripadanya memerlukan alat bantuan pernafasan.

Terdahulu, Dr Noor Hisham memaklumkan kadar kebolehjangkitan Covid-19 bagi seluruh negara pada jangkaan mengikut kes seharian semalam adalah 1.09.

Sebelas negeri kekal merekodkan kadar kebolehjangkitan Covid-19 melepasi nilai R-naught (Rt) 1.00, dengan Negeri Sembilan kekal tertinggi dengan nilai 1.13, turun berbanding 1.16 mengikut jangkaan kes pada Isnin.


Semua ahli PAS boleh jadi calon termasuk Annuar, kata Takiyuddin

PAS tidak menolak ahli baharunya, Tan Sri Annuar Musa untuk menjadi calon pada pilihan raya negeri (PRN) di enam negeri tidak lama lagi.

Namun Setiausaha Agungnya, Datuk Seri Takiyuddin Hassan berkata parti masih belum membuat keputusan berhubung perkara tersebut.

“Mana-mana ahli PAS berhak jadi calon yang difikirkan sesuai. Sudah tentu calon yang diberikan kepercayaan itu mampu memberikan kemenangan kepada parti,” katanya kepada pemberita ketika ditemui selepas Ceramah Mega Gelombang Kebangkitan Rakyat di Dataran Warisan Stadium Sultan Muhammad IV, di Kota Bharu, malam tadi.

Sabtu lalu, Annuar yang juga Pengerusi Muafakat Nasional (MN) diterima menyertai PAS bersama 3,000 ahli baharu yang lain.

Dalam pada itu, Takiyuddin yang juga Ahli Parlimen Kota Bharu berkata PAS sudah ada senarai pendek yang akan diketengahkan sebagai calon pada PRN di enam negeri – Kelantan, Terengganu, Kedah, Selangor, Negeri Sembilan dan Pulau Pinang.

Katanya, kemungkinan besar kesemua calon PRN itu yang terdiri daripada muka lama dan baharu bakal diumumkan pada minggu depan.

“Setiap bulan PAS secara purata menerima sekitar 4,000 ahli baharu yang meliputi semua peringkat umur.

“Syarat kita, nak jadi ahli PAS mesti akil baligh mengikut syarak selain beragama Islam,” katanya.


Tiada Ketua Polis Daerah di Selangor suspek kes dera

Polis menolak dakwaan bahawa seorang Ketua Polis Daerah di Selangor adalah suspek dalam kes penderaan yang melibatkan pembantu rumah warga Indonesia.

Ketua Polis Selangor Datuk Arjunaidi Mohamed berkata polis mengesan dakwaan ini baru-baru ini.

“Dakwaan ini adalah fitnah dan cubaan mencemarkan imej pasukan polis. Kami menggesa orang ramai dan pengamal media supaya tidak membuat spekulasi dan menyebarkan fakta tidak tepat mengenai kes itu.

“Polis tidak akan teragak-agak untuk mengambil tindakan tegas terhadap sesiapa sahaja yang cuba memanipulasi dan memutarbelitkan fakta mana-mana berita,” katanya dalam satu kenyataan semalam.

Menurut The Star, Arjunaidi berkata susulan laporan yang dibuat mangsa, polis menahan sepasang suami isteri berusia 35 dan 38 tahun.

“Kedua-dua suspek didakwa mengikut Seksyen 13 Akta Antipemerdagangan Orang dan Antipenyeludupan Migran kerana memperdagangkan seseorang untuk dieksploitasi sebagai buruh paksa,” katanya.

Semalam, Bernama melaporkan sepasang suami isteri mengaku tidak bersalah di Mahkamah Sesyen Klang atas tuduhan memperdagangkan seorang pembantu rumah warga Indonesia bagi tujuan eksploitasi kerja paksa sehingga menyebabkan kecederaan parah antara Mac dan Ogos tahun ini.

S Vijiyan Rao, 38, yang merupakan seorang pegawai polis dan isteri K Rineshini Naidu, 35, seorang peniaga, membuat pengakuan itu di hadapan Hakim Rozianayati Ahmad, menurut laporan itu.

Untuk rekod, Ketua Polis Daerah Klang Utara juga adalah Asisten Komisioner S Vijaya Rao.

Kedua-dua didakwa dengan niat bersama melakukan perbuatan itu terhadap Zailis, 46, di sebuah rumah di Taman Industri Bolton, Gombak antara Mac dan 30 Ogos lepas.

Suami isteri itu dituduh mengikut Seksyen 13 (a) Akta Anti Pemerdagangan Orang dan Anti Penyeludupan Migran 2007 dan dibaca bersama Seksyen 34 Kanun Keseksaan yang memperuntukkan hukuman penjara seumur hidup atau pemenjaraan tidak kurang dari lima tahun, dan boleh juga dikenakan sebat, jika sabit kesalahan.

Terdahulu Timbalan Pendakwa Raya Nurul’ Ain Abu Bakar memohon mahkamah mengenakan jaminan RM20,000 dan seorang penjamin terhadap kedua-dua tertuduh dengan syarat tambahan mereka perlu menyerahkan pasport kepada mahkamah.

Bagaimanapun pasangan itu yang diwakili peguam A Narainasami memohon jaminan yang rendah dengan alasan mereka menanggung dua anak yang masih kecil.

Rozianayati kemudian membenarkan mereka diikat jamin masing-masing RM10,000 dengan seorang penjamin dengan syarat tambahan perlu menyerahkan pasport kepada mahkamah.

Mahkamah menetapkan 5 Oktober ini untuk sebutan semula kes.


PAS bantah pihak anjur acara tak bermoral Thai Hot Guy di ibu kota

PAS membantah keras penganjuran acara pembukaan rasmi sebuah bar bernama Privacy Club Tun Razak pada 30 Mac ini bertempat di Jalan Tun Razak, Kuala Lumpur atas dasar bukan sahaja keterlaluan, tidak sensitif, tidak bermoral, malah menjijikkan.

Setiausaha Agung PAS, Datuk Seri Takiyuddin Hassan berkata menurut makluman mengenainya di akaun Facebook bar berkenaan, acara yang dijadualkan bermula jam 6 petang, terhad kepada 250 pengunjung.

Menurutnya ia akan menampilkan persembahan sekumpulan pelayan lelaki berbadan sasa dari Thailand yang berpakaian dalam wanita, dikenali sebagai Thai Hot Guy, sebagai tarikan utamanya.

“Jelas bahawa acara ini mempromosi budaya hedonistik, lucah dan seks bebas berdasarkan makluman dalam bahasa Cina dengan terjemahan Inggeris itu yang turut disertakan dengan gambar-gambar aksi mencolok mata kumpulan berkenaan dengan pengunjung secara terbuka.

“PAS menggesa pihak berkuasa, terutama Dewan Bandaraya Kuala Lumpur (DBKL) supaya menimbang semula kebenaran penganjuran acara berkenaan yang jelas sangat berlawanan dengan budaya tempatan dan tidak sensitif kepada kedudukan Islam sebagai agama Persekutuan, apatah lagi diadakan pada bulan Ramadhan.

“Selain itu, ia juga tidak mendukung cita-cita negara untuk mewujudkan masyarakat yang bermoral, berakhlak mulia, peka dan menyumbang kepada kesejahteraan bersama,” katanya dalam kenyataan hari ini (22 Mac 2023).

Takiyuddin mengingatkan bahawa kebebasan individu atau ekonomi tidak boleh sama sekali dijadikan alasan untuk membenarkan atau melakukan perbuatan dan kecenderungan negatif seperti ini.

Beliau berkata sewajarnya semua pihak mempunyai tanggungjawab sivik bagi memastikan masyarakat tidak terdedah kepada budaya yang merosakkan dan tidak membina seperti ini.

“Dalam pada itu PAS juga kesal apabila nama bekas Perdana Menteri Allahyarham Tun Abdul Razak dibenarkan untuk digunakan sebagai nama sebuah bar. Perbuatan itu sangat tidak sensitif mahupun bertanggungjawab, malah menghina nama baik pemimpin negara.

“Agensi pendaftaran syarikat juga perlulah lebih berhati-hati dalam hal ini dan tidak sewenang- wenangnya membenarkan individu atau syarikat mendaftarkan nama perniagaan mereka tanpa mengambil kira faktor-faktor seperti kesesuaian dan kewajaran,” katanya.


Muhyiddin bersih sebab itu UMNO berusaha bunuh karakter beliau: Wan Saiful

Ketua Penerangan Bersatu, Datuk Wan Saiful Wan Jan mendedahkan UMNO begitu giat untuk membunuh karakter Tan Sri Muhyiddin Yassin kerana Presiden Bersatu itu mempunyai rekod bersih dalam politik dan pentadbiran.

Menurutnya tindakan itu dilakukan setelah UMNO kini tiada pilihan lain apabila kredibiliti presiden parti itu sendiri diragui selain terlibat dengan pelbagai kes mahkamah.

“Strategi yang digunakan UMNO ini adalah pembunuhan karakter. Bagi mereka disebabkan Presiden UMNO seorang yang diragui kredibilitinya dan menghadapi pelbagai kes mahkamah.

“Dalam keadaan tiada pilihan, itulah Presiden yang mereka ada. Jadi, mereka perlu pastikan Presiden parti lain juga dianggap tidak bersih. Saya tidak peliklah UMNO dan BN (Barisan Nasional) nak membunuh karakter Muhyiddin ini sebab tiada pilihan,” katanya.

Beliau berkata demikian ketika ditemui selepas program Jelajah Penerangan Isu Semasa di Dewan Undangan Negeri (DUN) Kota Iskandar di DCM Hall, Taman Universiti, di Iskandar Puteri, hari ini.

Sehubungan itu memetik Utusan, Wan Saiful berkata Bersatu juga bertekad untuk memastikan UMNO berkubur di negeri kelahiran parti itu sendiri pada Pilihan Raya Negeri (PRN) Johor, 12 Mac ini.

Menurutnya Bersatu sedar terdapat usaha yang digerakkan UMNO dan BN yang mahu mencalarkan imej dan kredibiliti Muhyiddin bagi menguburkan Presiden parti sebelum Pilihan Raya Umum Ke-15 (PRU-15) nanti.

“Kita faham kehendak UMNO adalah kuburkan Bersatu di negeri Johor tetapi di peringkat kita pula, kita nak UMNO dikuburkan di negeri mereka dilahirkan,” katanya.

Katanya, tindakan pembunuhan karakter yang dilakukan UMNO itu adalah langkah terdesak kerana Muhyiddin mempunyai rekod bersih.

“Macam saya cakap dalam ceramah tadi, kalau ditampal gambar Zahid Hamidi sebelah Tan Sri Muhyiddin, saya rasa orang akan gelakkan sahaja jika nak buat perbandingan itu.

“Jadi, ini peluang kita dan rakyat untuk tunjukkan kepada UMNO yang sudah itu sudahlah. Kita dalam Perikatan Nasional (PN) fokus untuk pastikan rakyat mendapat perkhidmatan yang terbaik.

“Kita tak mahu rakyat dapat kerajaan yang diragui integritinya dan hanya mahu memperkaya diri sendiri, sebab itu kita mahu rakyat jangan undi BN dan UMNO,” katanya.

Beliau berkata rakyat perlu menolak UMNO dan BN dalam PRN Johor dengan mengundi PN yang mampu mewujudkan sebuah kerajaan yang bersih, amanah dan berintegerti.

Mengenai PRN Johor, Wan Saiful berkata dakwaan UMNO mengatakan pilihan raya itu diadakan untuk mencapai kestabilan politik adalah satu penipuan semata-mata.

“Mereka kata kerajaan negeri tak stabil, mana pernah tak stabil. Ada Bersatu, PAS, Gerakan buat masalah? PH pun tak buat masalah dalam kerajaan negeri Johor.

“Bagi saya, apabila Dato Hasni kata bahawa dengan majoriti yang ada, dia tak boleh bentuk dan tadbir kerajaan dengan baik, itu bukan lambang ketidakstabilan kerajaan. Itu bukan masalah kita. Itu pengakuan dia yang dia tidak tahu mentadbir.

“Kalau UMNO nak bercakap mengenai kestabilan, bukan dengan cara pilihan raya negeri. Caranya buat pemilihan UMNO tu dulu! Selesaikan masalah dalaman kamu, tidak perlu bebankan rakyat sehingga buat PRN di musim Covid-19 sedang meningkat naik,” katanya.


Melayu, Islam terjejas jika PH ubah sempadan pilihan raya: Muhyiddin

Presiden Bersatu, Tan Sri Muhyiddin Yassin berkata kerajaan diterajui Pakatan Harapan (PH) mungkin akan mengubah persempadanan kawasan pilihan raya demi mengekalkan kuasa politik kepada gabungan itu untuk selama-lamanya.

Pada masa sama, bekas Perdana Menteri itu berkata, UMNO akan menjadi parti yang sekadar mengikut kehendak PH sahaja demi menjaga kelangsungan kelompok kecil mereka.

Disebabkan itu, katanya, kebimbangan Bersatu adalah masa depan orang Melayu dan umat Islam di negara ini.

“Itulah sebabnya Bersatu memutuskan untuk keluar dari PH. Itulah juga sebab PAS membuat keputusan untuk keluar Pakatan Rakyat.

“Perjuangan mereka berbeza dengan perjuangan kita. Tetapi malangnya UMNO, hanya kerana kepentingan seorang individu, rela menggadai perjuangan parti untuk Melayu,” katanya dalam ucapan dasar pada Perhimpunan Agung Tahunan (PAT) Kelima Bersatu, hari ini (Ahad, 12 Mac 2023).

Dalam perkembangan itu, Muhyiddin turut menyifatkan, perjuangan asal UMNO untuk menjaga kepentingan orang Melayu dan Bumiputera sudah berubah kepada menjaga kepentingan individu.

Pengerusi Perikatan Nasional (PN) itu berkata, UMNO kini tidak lagi boleh menjadi parti yang diharapkan untuk menggalas amanah bangsa, agama dan negara kerana parti itu kini minoriti dalam gabungan parti yang didominasi Pakatan Harapan.

“Apa lagi boleh diharapkan daripada UMNO? Demokrasi sudah mati dalam parti itu dan perlembagaan parti juga dilanggar semata-mata untuk menjaga kepentingan seorang individu.

“Tujuan parti ini berubah daripada menjaga kepentingan orang Melayu dan Bumiputera kepada menjaga kepentingan individu.

“Individu ini juga dilindungi oleh pucuk pimpinan kerajaan PH. Demi kepentingan untuk mempertahankan kuasa PH, individu ini mesti dipastikan terus menguasai UMNO.

“Dengan penguasaan itu maka PH akan terus berkuasa,” katanya lagi.

Muhyiddin bagaimanapun menegaskan, bahawa kejatuhan UMNO bukan menjadi permasalahan Bersatu, sebaliknya adalah masa depan orang Melayu dan umat Islam.

“Semakin lama mereka dibiarkan berkuasa, semakin banyak kerosakan yang akan dibuat yang mungkin sukar untuk diperbaiki lagi,” katanya.


Pemuda UMNO pula desak supaya Tajuddin dipecat

Belum reda perang mulut antara dua pemimpin utama UMNO Datuk Seri Tajudin Rahman dengan Datuk Seri Shahidan Kassim, sekarang Pemuda UMNO pula mendesak supaya Tajuddin yang juga Pengarah Pilihan Raya Umum UMNO dipecat.

Seorang Exco Pemuda UMNO, Datuk Muhamad Muqharabbin Mokhtarrudin berkata Tajuddin langsung tidak membuat kerja yang sepatutnya mengemudi jentera di akar umbi sebaliknya lebih banyak memecahbelah jentera parti di bahagian-bahagian.

“Beliau tidak tahu langsung mengemudi gerakan jentera PRU, sebaliknya memecahbelahkan lagi jentera-jentera di bahagian.

“Semasa beliau ke Lembah Pantai dan Parlimen Tangga Batu, kenyataan-kenyataan beliau bukan ke arah strategi parti, sebaliknya hanya banyak sembang kosong dan tidak membantu jentera parti,” katanya dalam satu kenyataan.

Beliau juga menyangkal dakwaan Tajuddin yang mengatakan kononnya bekas ketua pemuda UMNO, Khairy Jamaluddin Abu Bakar hilang selepas kekalahan  Barisan Nasional (BN) dalam pilihan raya umum lalu.

“Saya juga ingin menempelak kenyataan beliau yang menyatakan Khairy Jamaluddin tidak turun membantu Pilihan Raya Kecil (PRK).

“Saya saksi yang beliau hadir dan turun di setiap PRK serta turun membantu calon-calon BN sepanjang PRK. Beliau fokus di tempat-tempat ceramah. Cuma tidak bersama di ceramah Muafakat Nasional sahaja. Itupun bukan beliau tidak mahu hadir. Masing-masing punya peranan sepanjang PRK,” katanya lagi.

Menurut Muhamad Muqharabbin lagi, selepas berakhir Perhimpunan Agung UMNO 2020 yang berakhir baru-baru ini banyak makluman negatif dari rakyat terhadap BN diterimanya.

“Saya mendapat maklumbalas negatif yang banyak dari rakyat berkenaan BN.

“Ya, ramai yang rindukan BN, tapi mereka tidak suka dengan perangai dan muka-muka pemimpin yang lama. Bukan mereka tidak berjasa, tetapi, rakyat mahu BN menampilkan calon-calon baru yang lebih wibawa demi kemenangan PRU 15,” ujarnya.

Shahidan dan Tajuddin kini bertegang urat berhubung isu kerjasama UMNO dan Bersatu dalam PRU akan datang.

Terdahulu Tajuddin berkata kenyataan Shahidan bahawa keputusan untuk keluar daripada kerajaan Perikatan Nasional (BN) terletak di tangan setiap anggota parlimen dan bukan Majlis Tertinggi, sebagai bodoh.

Hari ini, Shahidan mendakwa Tajuddin cuba membuat gerakan menjatuhkan Presiden UMNO, Datuk Seri Ahmad Zahid Hamidi sebagai presiden parti pada tahun lalu.